ועדת העבודה והרווחה, כנסת 25, פרוטוקול מספר 163, 2024-02-13 00:00

מיכל מרים וולדיגר:  היום יום שלישי, ד' באדר א' התשפ"ד, 13 בפברואר 2024

מיכל מרים וולדיגר:  בוקר טוב

מיכל מרים וולדיגר:  אני פותחת את הדיון

מיכל מרים וולדיגר:  השתתפותי בצערם של משפחות חיילי המילואים שנפלו אמש ברצועת עזה ושמם הותר לפרסום, סא"ל נתנאל יעקב אלקובי, רס"ן יאיר כהן ורס"ל זיו חן

מיכל מרים וולדיגר:  יהי זכרם ברוך

מיכל מרים וולדיגר:       קראתי את ההצעה לדיון מהיר בנושא מחסור בכוח אדם במקצוע עבודה סוציאלית בתקופה בה הצרכים החברתיים גואים

מיכל מרים וולדיגר:  אין ספק שעבודה סוציאלית היא מקצוע חשוב ביותר

מיכל מרים וולדיגר:  אני מוקירה את העובדים ואת העובדות הסוציאליים, מכירה את עבודת הקודש שהם עושים ואת החשיבות שלה

מיכל מרים וולדיגר:  אני זוכרת את הדיון שהשתתפתי בו בנובמבר 2021, נדמה לי שחבר הכנסת היה אז שר הרווחה, שעסקה במצוקה דומה

מיכל מרים וולדיגר:  לא היינו באותה אסוציאציה, אני מוכנה לחזור אחורה ולקבל את מה שהיה אז, ועדיין היה מחסור בעובדות ובעובדים סוציאליים בשירות הציבורי

מיכל מרים וולדיגר:  אז הוצג המודלה חדש של השכר שהתרכז בשני אופנים כאשר אופן אחד היה הנושא של ניהול והאופן השני היה פרופסיה מקצועית

מיכל מרים וולדיגר:  אני מניחה שהפעימה הראשונה נכנסה לתוקף, השכר עלה אבל אני לא יודעת האם כתוצאה משינוי מתווה השכר, האם באמת השתנה משהו ברמת האיוש של התקנים עוד בטרם המלחמה

מיכל מרים וולדיגר:  על זה נשמע בהמשך

מיכל מרים וולדיגר:       אני מעבירה את רשות הדיבור לאחת המציעות הדיון, אימאן ח'טיב יאסין

אימאן ח'טיב יאסין: בוקר טוב לכולם

אימאן ח'טיב יאסין:  אכן ממלאת מקום היושב-ראש, יש הרבה דיונים שנעשו בסוגייה הזאת גם לפני הסיטואציה הנוכחית שהיא הגדירה את הצורך בכוח אדם מקצועי ומיומן כדי להתמודד עם המציאות הנפשית, החברתית והרגשית הקשה כיום

אימאן ח'טיב יאסין:  גם כעובדת סוציאלית במשך שנים רבות, אני יכולה להעיד מקרוב על כך שלאורך השנים המקצוע הזה לא טופל ולא ניתן לו המעמד הראוי שיכול לפחות לתמרץ ולתת הרגשה טובה לעובדות ולעובדים הסוציאליים שמשקיעים לא רק את זמנם

אימאן ח'טיב יאסין:  אני חושבת שעבודה סוציאלית היא מקצוע שצריך להיות בעיקר פנוי רגשית כדי לתת את הטיפול ושתהיה היכולת להתחבר לאנשים

אימאן ח'טיב יאסין:      אני חושבת שלא סתם בורחים אנשים מהמקצוע הזה, לא שאין לנו בשטח עובדות ועובדים סוציאליים שרכשו את המקצוע ויש להם את הזכות והאישור לעבוד כעובדות וכעובדים סוציאליים, אלא בעיקר מדובר במעמד ותנאי ההעסקה

אימאן ח'טיב יאסין:  היה הסכם בשנה שעברה - - -     

מיכל מרים וולדיגר: לפני שנתיים ושלושה חודשים

אימאן ח'טיב יאסין: עת נכנס לפועל התשלום

אימאן ח'טיב יאסין:  לכן אנחנו קודם כל צריכים לעסוק בסוגייה של תנאי ההעסקה ולהסדיר את התקינה במקצוע עבודה סוציאלית

אימאן ח'טיב יאסין:  לא יכול להיות שמטפל יוכל לטפל אפילו ב-100 תיקים - ואני לא מדברת על כך שהוא מטפל ב-200 וב-500 תיקים שרשומים – כי אפילו אם מדובר בטיפול ב-100 תיקים, אי אפשר לתת את הטיפול כמו שצריך

אימאן ח'טיב יאסין:  לכן צריך לשים את הדברים על השולחן ולתת את המענה אחת ולתמיד

אימאן ח'טיב יאסין:  נכון עכשיו הזמן יכול להיחשב כשעת כושר לטפל בסוגייה הזאת אבל הגיע הזמן כבר מזמן לתת את הדעת על הסוגייה הזאת, סוגיית התקינה ותנאי ההעסקה

אימאן ח'טיב יאסין:  זה המפתח אם אנחנו רוצים לתת באמת טיפול ראוי לאנשים וגם למטפלים עצמם שיוכלו לתת את השירות הנאות שצריך לתת אותו

מאיר כהן: שלום גברתי, שלום לכולם

מאיר כהן:  בוקר טוב

מאיר כהן:  הסיפור שבעטיו אנחנו מתכנסים כאן הוא בעצם סיפור שלא היינו צריכים לחכות ל-7 באוקטובר אבל ה-7 באוקטובר בא והציב לנו מראה מול הפנים

מאיר כהן:  בשנת 2014 כמדומני, אני כבר העברתי את חוק התקינה אבל לצערי העברתי אותו בקריאה ראשונה וזאת הייתה עבודה קשה מאוד כי שאלתי את מה שגם אתם שואלים

מאיר כהן:  30 שנים ניהלתי בית ספר והיה ברור לי שבכיתה א' המורה מקבלת 24 תלמידים ובכיתה ב' המורה מקבלת מספר אחר

מאיר כהן:  הייתה תקינה מאוד ברורה לעבודה של מורים בתוך הכיתות

מאיר כהן:  הגעתי למשרד הרווחה ולא הבנתי למה עובדת סוציאלית – וחברת הכנסת וולדיגר, את מכירה את זה – נניח עובדת משפחה צריכה לטפל ב-200 תיקים

מאיר כהן:  כראש עיר נדהמתי עת ראיתי עובדות סוציאליות שלוקחות את התיקים איתן הביתה ומספרות לי למוחרת שהן חצי לילה לא ישנו כי הן לקחו את העבודה הביתה תרתי משמע

מאיר כהן:  הגשתי את חוק התקינה ולצערי הגדול אחרי הקריאה הראשונה מישהו גנז אותו

מאיר כהן:      ה-7 באוקטובר, אני זוכר שביום ראשון בבוקר, הגעתי למעלה החמישה לשם העבירו את אנשי נתיב העשרה

מאיר כהן:  נכנסתי למלון והיינו כולנו תחת הרושם הנורא הזה, עוד לא ידענו מה קורה, והראשונות שפגשתי בכניסה היו שתי עובדות סוציאליות שאמרו לי שלום, שאלתי מתי הן הגיעו והן אמרו שהן שם מאתמול בערב

מאיר כהן:  הראשונים שהתייצבו במרכזי המפונים

מאיר כהן:  הראשונים לכל דבר ועניין

מאיר כהן:  אם בקורונה גילינו את אנשי הרפואה, אני יכול להגיד בוודאות – וגברתי תסכים איתי – שבאירוע הקשה הזה, המטלטל במלחמה הנוראה הזאת, הציבור הכיר את העובדים הסוציאליים

מאיר כהן:  הם היו הראשונים בכל מקום

מאיר כהן:       לכן, כדי לקצר ושידברו חבריי וחברותיי, אני חושב כדבר ראשון שהוועדה צריכה לצאת בקריאה מאוד מאוד ברורה שכבר השנה יקדימו את הפעימה השנייה לתוספות השכר

מאיר כהן:  כבר השנה העובדים הסוציאליים עובדים קשה מאוד

מאיר כהן:       הדבר השני הוא שאלת התקינה שצריכה להיות ברורה לגמרי, אפילו לא בהצעת חוק אלא להביא לכאן את שר האוצר ולהביא לכאן את שר הרווחה ושישבו שני צוותים ויחליטו על התקינה

מאיר כהן:  אני הצעתי תקינה מאוד מאוד ברורה

מאיר כהן:      הדבר השלישי

מאיר כהן:  אנחנו ישבנו ודאגנו שהאוצר ייתן לפסיכולוגים הטבות

מאיר כהן:  כבר אז שאלתי את האוצר מה עם העובדים הסוציאליים והאוצר כמו האוצר

מאיר כהן:  ושוב, אם יש כאן נציגי אוצר, זה לא אישי נגדכם חס ושלום, אני מבין שזאת מדיניות

מאיר כהן:      אם כן, הדבר הראשון שאנחנו מבקשים ודורשים מהאוצר

מאיר כהן:  נכון שחתמו על הסכם ונכון שהפעימה השנייה צריכה להיות בשנה הבאה, אבל המינימום שבמינימום - זה לא הרבה כסף, זה 100 מיליון שקלים - והמנחה הראשונה לעובדים שעבדו כל כך טוב, לבוא ולומר להם שאנחנו מקדימים את הפעימה לשנה הזאת

מאיר כהן:  אם צריך בפעמיים במהלך השנה, שיעשו את זה

מאיר כהן:       הדבר השני הוא להוקיר להם תודה, כמו שידענו לעשות עם הפסיכולוגים ולתת להם מענק או שיפוי על העבודה הקשה

מאיר כהן:      הדבר השלישי, וגברתי, אני מכיר את עמדתך, את עובדת סוציאלית בנשמתך

מאיר כהן:  אני בא עכשיו מוועדת חוץ וביטחון שם מתעסקים בכל כך הרבה דברים ולפעמים את העיקר אנחנו הופכים למשני

מאיר כהן:  כולם מתעסקים בתקציב הביטחון ועם מה שצריך, אבל לא נוכל להמשיך להחזיק או לטפל בבעיות הקשות שפוקדות אותנו מדי יום בתחום הרווחה בלי שאנחנו נגדיל את המשאב ונוקיר אותו ונשלם לו

מאיר כהן:  אני כבר לא רוצה לומר שהם עושים עבודת קודש כי כועסים עלי, אומרים לי שעם זה אי אפשר ללכת למכות

מיכל מרים וולדיגר: תודה

מיכל מרים וולדיגר:  אני רוצה לשאול אותך שאלה

מיכל מרים וולדיגר:  אנחנו כמובן ניתן לאוצר את האפשרות להשמיע את דברו

מיכל מרים וולדיגר:  כשהיית שר הרווחה – אני לא מקניטה אלא אני מתעניינת כי הרי אמרת שב-2014 העברת את חוק התקינה והוא עבר בקריאה ראשונה – למה זה לא קודם?     

מאיר כהן: תודה על השאלה

מאיר כהן:  כשהייתי שר, למרות שאתה שר והאוצר נמצא בקואליציה, האוצר מתנגד בתוקף

מאיר כהן:  כן נתנו עוד תקנים, אמרו שלא נגביל

איימן עודה: גם האוצר היה מ-יש עתיד

מאיר כהן: לא

מאיר כהן:  בשנה שעברה האוצר לא היה מ-יש עתיד, בממשלה האחרונה

מאיר כהן:  אתה רוצה שאני אתן לך הרצאה על זה?     

איימן עודה: בתקופה הראשונה שלך

מאיר כהן: אמרתי שקידמנו את זה לקריאה ראשונה ואז מישהו אמר ל-יש עתיד לכו הביתה

מאיר כהן:  מה לעשות, הלכנו הביתה כי לא הייתה לנו אפשרות להישאר

מאיר כהן:  אז הם תקעו את זה לקריאה שנייה ושלישית, אם אתה רוצה לדייק

מיכל מרים וולדיגר: אני רוצה לשמוע למה זה לא קודם

מאיר כהן: אני חוזר ואומר שוב שבשנת 2014, כחודש לפני שפירקו את הקואליציה ההצעה שלי עברה בקריאה ראשונה כדי לקדם אותה

מאיר כהן:  אז ביום אחד, בשעה 17:00 התקשר אלינו ראש הממשלה הלא הוא ביבי ואומר לנו שלא נהיה בקואליציה

מאיר כהן:  ייאמר לזכותו של חיים כץ, אני כן הלכתי אליו ואמרתי לו שזאת קריאה ראשונה ושנייה והוא בסופו של דבר העדיף להוסיף תקנים, קיבלו עוד כ-120 תקנים

מאיר כהן:  כשאני פניתי לאוצר בשנה שעברה עת היינו בממשלה, האוצר אמר לי שהוא במתווה מול שר הרווחה להוסיף עוד תקנים

מאיר כהן:  הוסיפו עוד 120 תקנים אבל אין תוספת תקנים לתקנון כמה עובדת או עובד סוציאלי צריכים לעשות

מאיר כהן:  זאת התשובה

מאיר כהן:  היות ואת גברתי נמצאת בקואליציה, הנה, אני מעביר לך את הכדור, לכי ותריבי איתם

מאיר כהן:  זה האוצר

מאיר כהן:  זה לא תלוי בשר הרווחה אלא זה האוצר שמוסיף עוד תקנים ואת מכירה טוב את שר האוצר

מיכל מרים וולדיגר: אני מתקדמת הלאה

מאיר כהן: את עכשיו רוצה להתקדם? בואי נתעמק בזה

מיכל מרים וולדיגר: אנחנו נתעמק בזה כמה שאפשר אבל לא עכשיו על הזמן של חבר הכנסת אחמד טיבי

אחמד טיבי: תודה רבה

אחמד טיבי:  האמת היא שאני מרגיש נבוך מול העובדים הסוציאליים וכך צריכים להרגיש כל חברי הכנסת כי זאת פעם שלישית או רביעית שאני מציג את אותה הצעה ואת אותו נושא לגבי המצוקה של העובדים הסוציאליים, תנאי השכר, העומס, תנאי העסקה

אחמד טיבי:  בכל מקרה זה מסתיים באיזשהו הסכם של פעימה של כ-200 שקלים וכך זה עד למשבר הבא או עד לזעקה הבאה

אחמד טיבי:      למרות שיש כ-44,000 עובדים סוציאליים, רק כמחציתם מועסקים בשירות הציבורי ולכן הלחץ והעומס הוא גדול יותר והמצוקה היא גדולה יותר

אחמד טיבי:  אין מקום שנותן סעד וסיוע שהם לא נמצאים בו כמו רשויות מקומיות, מערך בריאות הנפש, בריאות כללית, רווחה, ביטוח לאומי, משרדי ממשלה שונים

אחמד טיבי:      אנחנו מבקשים מהוועדה יישום מיידי של הפעימה של 200 שקלים ואם זה יתקבל, נרגיש הישג, אבל זה לא המצב

אחמד טיבי:  לאוכלוסייה הזאת מגיע הרבה יותר, היא עושה הרבה יותר והמדינה לא מתגמלת את העובדות והעובדים הסוציאליים ואנחנו אומרים את זה פעם אחר פעם אחר פעם

אחמד טיבי:  אגב, גם הלימודים שלהם האקדמיים באוניברסיטה הם לימודים לא קלים והם קשים ומאתגרים וכך גם העבודה שלהם

אחמד טיבי:  מהצד השני יש את החיכוך שמביא לפעמים לאלימות מול עובדים סוציאליים וכבר היו מקרים כאלה

אחמד טיבי:       כן כולנו נדרשנו לדיון המהיר הזה כדי גם לקרוא להקדמת הפעימה השנייה וגם לבקש ממשרדי הבריאות, הרווחה וביטוח לאומי לשבת איתם למשא ומתן

אחמד טיבי:  אגב, גם היום אותו ראש ממשלה שהיה אצלו, הוא אצלך

מיכל מרים וולדיגר: הוא ראש ממשלה של כולנו

אחמד טיבי: תדברי בשם עצמך

מיכל מרים וולדיגר: אני מדברת בשם עצמי ובשם הוועדה והבית הזה

אחמד טיבי: של אלה שבחרו בו

אחמד טיבי:      הנקודה האחרונה

אחמד טיבי:  שני שרים, רווחה ואוצר, חייבים להיכנס לעובי הקורה כדי לשבת עם הנציגים של העובדים הסוציאליים ולהגיע לפתרון

אחמד טיבי:  תודה רבה

מיכל מרים וולדיגר: תודה רבה

מיכל מרים וולדיגר:  אני אומר את סדר הדיון

מיכל מרים וולדיגר:  בהתחלה כל המציעים ידברו, אחר כך נעבור למשרדי הממשלה ולאחר מכן ידברו שרי הכנסת נ הנוספים והעובדים הסוציאליים

צגה מלקו: בוקר טוב לכולם

צגה מלקו:  נכון, זה בניין פוליטי, הכול פוליטי אבל אני אדבר פחות פוליטי אלא על העובדים הסוציאליים

צגה מלקו:      חברי שר העבודה והרווחה לשעבר מאיר כהן אמרת שהיית בוועדת חוץ וביטחון

צגה מלקו:  אני חושבת שהנושא החברתי לא פחות חשוב

צגה מלקו:  נכון שביטחון זה נושא חשוב אבל גם הנושא החברתי צריך סיוע, במיוחד היום במצב הקיים בו אנשים זקוקים לעובדים סוציאליים

צגה מלקו:  את המצב של העובדים הסוציאליים כולנו יודעים שהוא קשה, יש מחסור, אבל מה-7 באוקטובר נוסף עוד עומס ומספרם של העובדים סוציאליים יישאר כפי שהוא והם הראשונים שמתגייסים

צגה מלקו:  בסיורים שעשיתי בבתי מלון שם המפונים, העובדים הסוציאליים נמצאים שם יום ולילה

צגה מלקו:       אני חושבת שצריכה לצאת קריאה לשר האוצר לפיה הנושא הזה חייב לקבל ביטוי בתקציב הנוכחי

צגה מלקו:  הם צריכים לקבל את מה שהובטח להם, או אולי לקחת את המודל של הפסיכולוגים

מיכל מרים וולדיגר: בואו נבהיר

מיכל מרים וולדיגר:  הם מקבלים מה שהובטח להם

מיכל מרים וולדיגר:  המדינה עומדת בהסכם

מיכל מרים וולדיגר:  כולנו מכירים את העובדות ויודעים שהיה הסכם

מיכל מרים וולדיגר:  קראתי את החומר ואני גם מכירה אותו ב-LIVE

מיכל מרים וולדיגר:  היה הסכם, ישבו על הסכם שכר, תכף נשמע גם את האוצר, אבל בואו נסתכל רגע לאמת ולא נשנה אותה

מיכל מרים וולדיגר:  האמת היא שהמדינה עומדת בהסכם

מיכל מרים וולדיגר:  היה הסכם שכר, היו כמה פעימות והפעימה הבאה אמורה להתקיים, אם אני לא טועה, בסוף 2024 או בתחילת 2025

צגה מלקו: אני מדברת על הקדמה

מיכל מרים וולדיגר: בסדר, אבל זה לא שלא עומדים בהסכם

מיכל מרים וולדיגר:  בואו נדייק

צגה מלקו: נהיה מציאותיים

צגה מלקו:  הם עובדים קשה, מה שקרה ב-7 באוקטובר שינה את המצב, האנשים האלה הם הראשונים – כמו הפסיכולוגים – ואנחנו רואים אותם

צגה מלקו:  הסתובבתי בבתי מלון בכמה מקומות וראיתי אותם

צגה מלקו:  אני אתן לך דוגמה

צגה מלקו:  בתקופת המלחמה היו הרבה בתים, בניינים מוזנחים, שאין להם ממ"ד וגם באזור אין מקלט

צגה מלקו:  יוצאי אתיופיה המבוגרים, קשה להם להגיע למקלט

צגה מלקו:  אני פניתי לעובדים סוציאליים

צגה מלקו:  לכן אני חושבת שיש כאן את הנושא החברתי והם אלה שבדרך כלל הראשונים שמתגייסים הראשונים

צגה מלקו:  יש מחסור בכוח אדם

צגה מלקו:  האנשים האלה עבדו ממש יותר מ-12 שעות ביום

צגה מלקו:  לכן יש מקום להתחשב ולשנות את המצב

צגה מלקו:  אי אפשר להשאיר את המצב עם ההסכם שהיה ולומר שעומדים בו

צגה מלקו:  את בממשלה, אני בממשלה, הנה הגיע יושב-ראש הקואליציה אופיר כץ, ואני חושבת שצריך לשנות את המצב

צגה מלקו:  יקבלו את הפעימה שמגיעה להם או שכפי שזה היה מענק לגבי הפסיכולוגים, לחשוב על זה גם כאן

צגה מלקו:       אני מצדיעה לכם

צגה מלקו:  אני מבינה את העבודה שלכם וראיתי אותה

אימאן ח'טיב יאסין: אני חושבת שכפי שכל העולם השתנה אחרי ה-7 באוקטובר והכול הותאם לאותה סיטואציה, גם את העובדים הסוציאליים צריכים לקחת בחשבון

מיכל מרים וולדיגר: יסלחו לי חברי הכנסת, נעבור קודם כל למשרדי הממשלה ואחר כך נחזור אליכם ולעובדים הסוציאליים

מיכל מרים וולדיגר:  אני רוצה לומר משהו כדי שיהיה ברור לכל היושבים סביב השולחן הזה

מיכל מרים וולדיגר:  זה לא שהיה ברור אלא הוא ברור לכולם

מיכל מרים וולדיגר:  כולם, אחד-אחד כאן מעריכים את העבודה שאתן עושות

מיכל מרים וולדיגר:  אין בכלל מחלוקת

מיכל מרים וולדיגר:  יש כאן שאלה ותכף נשמע את האוצר האם בשלב הזה, דווקא בגלל שיש מלחמה, אפשר לפתוח הסכמים

מיכל מרים וולדיגר:  אני לא יודעת

מיכל מרים וולדיגר:  מבחינתי הייתי מעבירה לכם את הכול

מיכל מרים וולדיגר:  נשמע את האוצר

מיכל מרים וולדיגר:  נמצא כאן השר לשעבר שאמר שגם לא בעת מלחמה זה היה קשה ולכן בואו נשמע למה ונפצח את זה

מיכל מרים וולדיגר:      אני אאיר עוד את המציאות כפי שהיא לגבי הפסיכולוגים

מיכל מרים וולדיגר:  נתנו להם מענקים אבל אני לא יודעת אם מישהו לקח את המענקים והשתמש בהם כי את תנאי השכר הם עוד לא סגרו

מיכל מרים וולדיגר:  מענק זה נחמד אבל אין טעם במענק, הוא כלום לעומת תנאי שכר

מיכל מרים וולדיגר:  עוד לא סגרו איתם שום תנאי שכר ולכן אי אפשר להשוות כאן את האירוע כי זה אירוע אחר לחלוטין

מיכל מרים וולדיגר:       ברשותכם, נעבור למשרד האוצר

תאיר ראבוחין: רפרנטית רווחה וביטוח לאומי, אגף התקציבים

תאיר ראבוחין:  נמצאים כאן גם נציגים של אגף השכר שיוכלו להעמיק ולהתייחס לאירוע השכר

תאיר ראבוחין:  אני קודם אתייחס לסוגייה של התקינה ואחר כך גם לסוגיית השכר

תאיר ראבוחין:  אני אומר שמשרד הרווחה קיבל עכשיו בשנת 2024 הגדלה של כ-500 תקנים חדשים כאשר כ-300 מהם הם ממש תקנים ייעודיים

תאיר ראבוחין:  כשאני אומרת תקנים, אני מתכוונת תקנים של עובדים ברשויות המקומיות

תאיר ראבוחין:  אלה תקנים ייעודים להתמודדות עם המלחמה והשלכותיה

מיכל מרים וולדיגר: את אומרת שיש תוספת של 300 תקנים נוספים?     

תאיר ראבוחין: בסך הכול 500, מתוכם 300 תקנים ייעודים להתמודדות עם המלחמה וההשלכות שלה

אימאן ח'טיב יאסין: מה היה המחסור?     

ענבל חרמוני: כולל 80 תקנים מוסטים מתוכם והאם הם זמניים או קבועים?     

מיכל מרים וולדיגר: רגע

מיכל מרים וולדיגר:  את תקבלי רשות דיבור

מיכל מרים וולדיגר:  ניתן לתאיר להתייחס

מיכל מרים וולדיגר:  תרשמי את השאלות

מיכל מרים וולדיגר:  כל מי שיש לו שאלה, שירשום

ענבל חרמוני: זאת לא שאלה אלא אמירה

תאיר ראבוחין: אני אתייחס בקצרה לסיפור האיוש אבל אחר כך אני חושבת שנכון שמשרד הרווחה יפרט בעניין הזה

תאיר ראבוחין:  התקנים החדשים מן הסתם הם עוד לא מאוישים, זה תהליך ומאמצים כבירים שמשרד הרווחה עושה עכשיו בכל רובד אפשרי כדי להגדיל את האיוש של העובדים הסוציאליים

מאיר כהן: לא נצליח לאייש כל עוד המשכורת היא כפי שהיא

מאיר כהן:  אתם פשוט לא מבינים את זה

תאיר ראבוחין: האיוש היום של התקינה ברשויות המקומיות עומד על סדר גודל של 86 אחוזים

תאיר ראבוחין:  כלומר, יש הרבה מאוד תקנים פנויים שככל שיגיעו עובדים, יש היכן לקלוט אותם וזה כמעט בכל רחבי הארץ

תאיר ראבוחין:  זה בנושא התקינה

תאיר ראבוחין:      בנושא השכר

תאיר ראבוחין:  לפני כשנה וחצי הייתה פעימה ראשונה של הסכם השכר בעלות של כ-200 מיליון שקלים

תאיר ראבוחין:  זה העלה את השכר של העובדים הסוציאליים בסדר גודל של 11

תאיר ראבוחין: 5 אחוזים בממוצע וגם עוד רגע יוכלו להתייחס לזה נציגי אגף השכר ויוכלו לענות על שאלות יותר פרטניות

תאיר ראבוחין:       אני מכירה את הדרישה להקדמת הפעימה הנוספת

תאיר ראבוחין:  בוודאי שיש למהלך הזה עלות תקציבית ובהתאם לחוק יסודות התקציב, ככל שהממשלה - - -     

אחמד טיבי: מה העלות התקציבית של הקדמת הפעימה?     

תאיר ראבוחין: אני לא יודעת לומר עכשיו

קריאה: 220 מיליון שקלים

קריאה:  חד פעמי

אחמד טיבי: לא עלות הפעימה

אחמד טיבי:  עלות ההקדמה

תאיר ראבוחין: העלות היא כחצי מעלות הפעימה המלאה

תאיר ראבוחין:  אלה סדרי הגודל

תאיר ראבוחין:  אני לא יודעת לנקוב במספרים מדויקים

תאיר ראבוחין:  זאת הנקודה לגבי הפעימה הנוספת והעלות התקציבית

תאיר ראבוחין:  ככל שהממשלה תחליט לבצע איזושהי פעולה מאזנת במקום אחר - - -     

אימאן ח'טיב יאסין: השאלה הייתה כמה תעלה ההקדמה

מיכל מרים וולדיגר: היא אמרה מחצית מהפעימה

תאיר ראבוחין: עלות הפעימה היא כ-200 מיליון שקלים

מיכל מרים וולדיגר: כדי להקדים, הסכום הוא 100 מיליון שקלים

אימאן ח'טיב יאסין: אם מקדימים את הפעימה זה עולה 100 מיליון שקלים?     

מיכל מרים וולדיגר: כן

מיכל מרים וולדיגר:  זה מה שהיא אמרה

מיכל מרים וולדיגר:  זה מה שנאמר

אימאן ח'טיב יאסין: זה לא הגיוני

קריאה: זה הסכום על מנת להקדים בשנה אחת?     

מיכל מרים וולדיגר: נשאלת השאלה, כאשר את מקדימה סכום, איך הגעת למחצית הסכום

תאיר ראבוחין: אני אמרתי שאני לא רוצה להתייחס למספרים כי אני כרגע לא יודעת לומר אותם

אחמד טיבי: אם כן, אולי נשקול שוב את המספר שאמרת

אחמד טיבי:  הוא לא נראה סביר

מיכל מרים וולדיגר: תאיר, אנחנו מבקשים ממך לבדוק מהי העלות של ההקדמה

מיכל מרים וולדיגר:  200 מיליון השקלים האלה אמורים לצאת בעוד שנה

מיכל מרים וולדיגר:  אנחנו שואלים כמה עולה לשלם אותם היום

מיכל מרים וולדיגר:  מה סכום התוספת

מיכל מרים וולדיגר:  אומרים כאן כולם שזה לא הגיוני שאלה 50 אחוזים

תאיר ראבוחין: העלות של ה-200 מיליון שקלים היא עלות לשנה

תאיר ראבוחין:  על כן לצורך העניין, הקדמה של חצי שנה היא עלות של 100 מיליון שקלים באופן חד פעמי

קריאה: לא מדברים על חצי שנה

מיכל מרים וולדיגר: זה הגיוני

אחמד טיבי: לא הגיוני

אחמד טיבי:  מיכל, לא זה מה ששאלתי

אחמד טיבי:  השאלה היא כמה עולה למדינה להקדים תשלום

מיכל מרים וולדיגר: אני הבנתי אותה טוב מאוד

מיכל מרים וולדיגר:  אם אתה מקדים את התשלום בשנה, זה אומר שאלה 200 מיליון נוספים

קריאה: לא

מיכל מרים וולדיגר: אם היו אמורים לשלם אותם רק מ-2025 ואתה משלם אותם עכשיו, זה לא פעם אחת לשלם אלא כל שנה, כך שאם אתה משלם אותם שנה קודם, זה עולה למדינה עוד 200 מיליון שקלים

אימאן ח'טיב יאסין: למה כל שנה? לא

מיכל מרים וולדיגר: אני מסבירה לך

אימאן ח'טיב יאסין: לא

אימאן ח'טיב יאסין:  זה חד פעמי

מיכל מרים וולדיגר: זה לא חד פעמי

מיכל מרים וולדיגר:  זאת תוספת לשכר

מיכל מרים וולדיגר:  תסלחו לי כולכם זה לא חד פעמי אלא זאת תוספת לשכר

מיכל מרים וולדיגר:  אלה לא מענקים

מיכל מרים וולדיגר:  מדובר כאן בתוספת לשכר ולכן אם אתה מקדים את התוספת זה אומר שכל שנה הם יקבלו את התוספת הזאת

מיכל מרים וולדיגר:  לכן צודקת הגברת שאמרה שאם אתה מקדים, זה אפילו לא חצי אלא זה 100 אחוזים כי אתה מקדים את זה

עאידה תומא סלימאן: היא אמרה חצי כי להקדים זה היה צריך להיות -2025

עאידה תומא סלימאן:  אם את מקדימה, יכול להיות שאת מקדימה שישה חודשים

מיכל מרים וולדיגר: אני מסכימה איתך

עאידה תומא סלימאן: אם למשל באוקטובר או בנובמבר 2024, זה יהיה 20 אחוזים כי אלה חודשיים

מיכל מרים וולדיגר: חבר הכנסת ארז מלול שיזם את הדיון המהיר, בבקשה

ארז מלול: גברתי היושבת-ראש, חבריי חברי הכנסת, אני שמח על הנוכחות הרבה של חברי הכנסת לדיון בנושא חשוב וכאוב זה

ארז מלול:  ב-7 באוקטובר, והמלחמה מתמשכת, נוצר משבר חברתי בקנה מידה שכמותו המדינה לא ידעה

ארז מלול:  אוכלוסיות רבות הושפעו מהמשבר ונוצרו צרכים חברתיים ייחודיים לא היו בעבר והצרכים החברתיים גדלו דרמטית

ארז מלול:  המחסור בעובדים סוציאליים קיים גם בימי השגרה ועל אחת כמה וכמה בתקופת חירום הם נחוצים מאוד

ארז מלול:       אנחנו מדברים על קבוצה גדולה שעוסקת במלאכת קודש של ממש

ארז מלול:  העובדות והעובדים הסוציאליים נותנים מענה למשפחות במצוקה אם היבט הכלכלי, וידוע שמשפחות רבות נכנסו למצוקה כלכלית, ואם בהיבט הנפשי

ארז מלול:  גילוי נאות, אשתי מנהלת אגף דיור בעמותה של בחורים ונערים עם פיגור ואני רואה את הקשר שלה עם העובדים הסוציאליים 24/7

ארז מלול:  העובדת הסוציאלית היא מלווה מהבוקר עד הלילה, בשבתות, בימי ששי

ארז מלול:  אני חש את זה

ארז מלול:  לא יכול להיות שעובדים סוציאליים מקבלים שכר בגובה 8,500 שקלים כאשר הם עובדים מעבר לשעות משרד

ארז מלול:  כאמור, היה הסכם, 200 מיליון שקלים ועוד 200 מיליון שקלים בשתי פעימות אבל עדיין זה לא קרה

ארז מלול:       לצורך יעילות העניין ראוי כי משרדי הבריאות, הרווחה, הביטחון והמוסד לביטוח לאומי ישבו עם איגוד העובדים והעובדים הסוציאליים למיפוי מספר התקנים חסרים ולהציג בפני הוועדה

ארז מלול:       מלבד השכר יש כאן בעיה של חוסר תקינה גדול

ארז מלול:  אני מכיר את שר הרווחה ואני בטוח שידידי חבר הכנסת מאיר כהן פרגן לו

ארז מלול:  אני מנחש טוב? חכם עדיף מנביא, עם כל הצניעות

ארז מלול:  ממש בדקות אלה קיבלתי ממנו עדכון על כך שהוא החליט על תוספת תקנים של עובדות סוציאליות ומגיע לו יישר כוח על כל מה שהוא עושה בתקופת החירום ובפרט בנקודה של העובדות הסוציאליות

ארז מלול:  הוא מסתובב בשטח והוא רואה את הצרכים ועושה רבות למען הנושא הזה

ארז מלול:  ללא הוספת תקני עובדות ועובדים סוציאליים לשירותים החברתיים השונים ועידודם להיקלט לתפקידם זה באמצעות תנאי שכר ותמריצים נוספים, העובדות והעובדים הסוציאליים יתקשו לתת מענה למציאות שנכפתה עלינו ולצערנו זה לא יפגע בהם אלא זה יחזור אלינו וזה יפגע במדינה

ארז מלול:  אנשים לא יוכלו לצאת לעבוד ולא יוכלו לחזור לשגרה ה"הנורמלית" שהייתה לפני ה-7 באוקטובר, שגם זאת לא הייתה שגרה נורמלית אבל עכשיו על אחת כמה וכמה

ארז מלול:       גברתי היושבת בראש, תפעילי את כל קסמיך וכישרונותיך הרבים אצל שר האוצר שהוא ממפלגתך למען נקודה זו

ארז מלול:  זה חשוב מאוד

ארז מלול:  אני יודע שהיו הצעות חוק בתקופת החירום לגבי כל הבעיות הנפשיות

ארז מלול:  אני יודע שהייתה הצעת חוק להכריז על יום בריאות הנפש הארצי

ארז מלול:  את הדבר הזה חייבים לתקן

ארז מלול:  תודה רבה

אחמד טיבי: גברתי היושבת-ראש, שאלתי לגבי הסכום

אחמד טיבי:  השאלה נשארה תלויה באוויר

אחמד טיבי:  אם הסכום הוא 200 מיליון שקלים והריבית השנתית היא חמישה אחוזים, ההנחה שהכסף שלך יכול להרוויח ריבית של חמישה אחוזים במהלך השנה, תשלום מוקדם של הסכום הזה, של ה-200 מיליון שקלים, יחסוך לך 9

אחמד טיבי: 52 מיליון שקלים

אחמד טיבי:  פחות מ-10 מיליון שקלים

מיכל מרים וולדיגר: זאת השאלה שלך

מיכל מרים וולדיגר:  לי הייתה שאלה אחרת

מיכל מרים וולדיגר:  למרות מה שאמרתי בהתחלה, אנחנו כן ניתן לשני חברי כנסת להתייחס, לעאידה תומא סלימאן ולאופיר כץ

מיכל מרים וולדיגר:  אחר כך משרד הרווחה ואז נחזור לאגף שכר במשרד האוצר

עאידה תומא סלימאן: תודה רבה כבוד היושבת בראש

עאידה תומא סלימאן:  כולם יודעים מה אני חושבת על עבודת העובדות הסוציאליות

עאידה תומא סלימאן:  אני מאמינה גדולה בעבודה שלהן וליוויתי אותן גם כשהייתי יושבת-ראש הוועדה לקידום מעמד האישה וגם כיושבת-ראש ועדת העבודה והרווחה בזמנו

עאידה תומא סלימאן:  אני מאמינה שהן לא מקבלות את מה שמגיע להן

עאידה תומא סלימאן:  כל מה שתיתן להן המדינה, בעיניי זה לא שווה למאמצים ולסכנות שהן בעצמן חוות בעבודה היום יומית שלהן

עאידה תומא סלימאן:      אני לא אאריך בזה אבל היה לי חשוב להגיע ולהדגיש את העובדה שצריך למצוא דרך לתת להן את הפעימה, במיוחד לאחר המאמץ המאוד כביר שהן נותנות בתקופה האחרונה, לצערנו מאז אותה שבת שחורה ב-7 באוקטובר

עאידה תומא סלימאן:  בעיניי צריך להדגיש, מעבר לעניין של הפעימה השנייה, את עניין התקינה

עאידה תומא סלימאן:  זאת הייתה בעיה די רצינית לפני האירועים הקשים ולפני מצב המלחמה והיא תישאר ותלווה אותנו

עאידה תומא סלימאן:  יש תוכנית סדורה שאיגוד העובדות הסוציאליות כבר פיתח

עאידה תומא סלימאן:  יש תוכנית בה אמדו את הצרכים הקיימים ואת מה שאפשר לעשות כדי לסגור את הפער הזה

עאידה תומא סלימאן:  כמה שנרצה לרצות אנשים דרך משכורת טובה וזה חשוב, אנשים לא יקומו מחר בבוקר כשהם כבר עובדים סוציאליים

עאידה תומא סלימאן:  צריך גם לתכנן איך מכניסים עוד אנשים למקצוע הזה, איך מחזירים אנשים ונשים טובים מאוד שפרשו מהמקצוע בגלל התנאים

עאידה תומא סלימאן:  חשוב מאוד להדגיש את העניין של אימוץ תוכנית סדורה

עאידה תומא סלימאן:      מה שקורה זה שהיום מדינת ישראל, ועם כל האהדה והסימפטיה לשר הרווחה שאני יודעת שהוא משתדל, מפירה את החוק

עאידה תומא סלימאן:  למשל בחוק שאני חוקקתי, טיפול בגברים אלימים, חוק שהיה צריך להיכנס לתוקף כבר לפני שנה וחצי-שנתיים, אבל לצערי הרב בעניין התקנים ובעניין איוש התקנים החוק הזה לא מתפקד, לא נאכף ולא נותן מענה למשפחות שלמות שהיה אפשר להציל אותן ונשים שהיה אפשר להציל דרך טיפול בגברים האלימים האלה

עאידה תומא סלימאן:  אני חושבת שהגיע הזמן להתייחס לנושא של תקנים

עאידה תומא סלימאן:  כאשר מדברים על 500 תקנים נוספים, כאשר 300 מהם הם תקנים ייעודיים, אני מאוד מקווה שהתקנים הייעודיים כוללים לא רק את מה שהולך להיות ברשויות המקומיות ולא רק לסגור את הפערים אלא גם בעניינים כמו שהזכרתי

עאידה תומא סלימאן:        בנוסף יש את הנושא שצריך להעלות אותו כאשר מדברים על עבודה סוציאלית

עאידה תומא סלימאן:  הקיצוץ של 15 אחוזים מהתוכניות המוקדשות לאוכלוסייה הערבית, 550, והתוכנית של מיגור הפשיעה, עוד תוכניות שקשורות לנוער במצוקה ועוד תוכניות שקשורות לצעירים

עאידה תומא סלימאן:  אם התוכניות האלה מקוצצות שלוש פעמים יותר מהקיצוץ הרוחבי שנעשה בכל המשרדים, שזה בפני עצמו בדיחה, זה בפני עצמו אמור להדליק מנורה אדומה, הקיצוץ הרוחבי בתקציבים הוא חמישה אחוזים והקיצוץ בתוכניות שאמורות לסגור פערים בכלל הוא 15

מיכל מרים וולדיגר: בואי נדייק

מיכל מרים וולדיגר:  זה בכל התוכניות ולא רק בתוכניות הערביות

עאידה תומא סלימאן: לא בכל התוכניות

מיכל מרים וולדיגר: זה מה שנאמר אתמול בוועדת כספים

אימאן ח'טיב יאסין: לא נכון

אימאן ח'טיב יאסין:  צריך לבדוק את זה

מיכל מרים וולדיגר: תבדקו

עאידה תומא סלימאן: אני אומרת לך שזה לא בכל התוכניות

עאידה תומא סלימאן:  אפשר לבדוק את זה

עאידה תומא סלימאן:  בעיניי עוד יותר חמור אם זה בתוכניות של האוכלוסייה הערבית שכולנו יודעים את בעיית הפשיעה, את הצורך הקיים ואת תת התקינה שקיימת

עאידה תומא סלימאן:  אם עובד סוציאלי באוכלוסייה היהודית טיפל במספר מסוים של תיקים – ואם אני לא טועה זה נבדק – זה פי שלוש אצל עובד או עובדת סוציאלית באוכלוסייה הערבית, מספר התיקים המטופלים על ידי אותו עובד או עובדת סוציאלית

עאידה תומא סלימאן:  זה אומר דרשני

עאידה תומא סלימאן:  אם יהיו הקיצוצים האלה, זה לגזור מהבשר החי, זה ממש לקחת ממה שאפילו עכשיו קרוב להתמוטטות בגלל הלחץ

עאידה תומא סלימאן:      אני מתריעה

עאידה תומא סלימאן:  אני חושב שאי אפשר לנתק את הנושאים האלה

עאידה תומא סלימאן:  בסופו של דבר זה מתנקז לאותו וצריכים לטפל בכל ביחד

עאידה תומא סלימאן:      אני מאוד מתנצלת, אבל כפי שאתם יודעים אנחנו באמצע דיוני תקציב ויש עוד דיון בוועדת כספים ודיון בוועדה בביקורת המדינה

עאידה תומא סלימאן:  אני מקווה שאקבל התייחסות לנושא

מיכל מרים וולדיגר: תודה רבה

מיכל מרים וולדיגר:  חבר הכנסת אופיר כץ, יושב-ראש הקואליציה

אופיר כץ: תודה רבה גברתי יושבת-הראש

אופיר כץ:  אני מברך את היוזמים על הדיון הסופר חשוב הזה ואותך גברתי היושבת-ראש

אופיר כץ:  את בסיטואציה לא פשוטה

אופיר כץ:  מצד אחד ידוע שזה נושא שהוא בנפשך מהיום הראשון שאת בכנסת ומצד שני זה חונה באוצר ושר האוצר הוא ממפלגתך

מיכל מרים וולדיגר: זה לא רק חונה באוצר

מיכל מרים וולדיגר:  זה חונה אצל כולנו, על מדינת ישראל, על משרד הרווחה

אופיר כץ: זה בסדר, זה קורה לכולנו כאן

אופיר כץ:  אני רק אומר שאת בסיטואציה לא פשוטה כאשר מצד אחד זה נושא שמאוד חשוב לך לקדם ומצד שני השר שאחראי על זה הוא מהסיעה שלך

אופיר כץ:  אנחנו כאן כדי להציף את הנושא ולנסות למצוא פתרון

אופיר כץ:      האמת היא שלא הייתי מודע למצוקה שהעובדים והעובדות הסוציאליות נמצאים בה

אופיר כץ:  אתמול נפגשתי עם ענבל והיא הסבירה לי את המציאות הכול כך קשה כשאנחנו יודעים שהם בעצם החיילים והחיילות בעורף והם עם כל מי שנפגע

אופיר כץ:  יש לנו חיילים ויש לנו אזרחים בכל מקום בארץ ומכל סוג שצריכים את העבודה המקצועית הזו, עבודה שבאמת היא סופר קשה

אופיר כץ:  אין סיכוי שאני הייתי יכול לעמוד בעבודה כזאת

אופיר כץ:      לפנינו הסכם שנחתם וכמו שאמרתם חלק אחד, פעימה ראשונה, בסוף 2024, והחלק השני בסוף שנת 2025

אופיר כץ:  שתי פעימות, אחת בסוף שנה זו והשנייה בסוף שנה הבאה

אופיר כץ:  נכון, אנחנו יודעים שהאוצר מפחד לפתוח הסכמים כי יכולות להיות השלכות רוחב ואז עוד ארגונים יבקשו לפתוח אבל אני חושב שבמציאות שלנו כמעט כל דבר שאנחנו עושים כאן מאז ה-7 באוקטובר הוא חריג וגם כאן אפשר וצריך להחריג

אופיר כץ:  אני לא חושב שיש עוד מישהו שיתקומם על כך שפתחו את ההסכם לעובדים הסוציאליים אלא כולם מברכים על עבודת הקודש שהם עושים

אופיר כץ:  המצוקה קיימת

אופיר כץ:  ענבל אמרה לי אתמול שבקריית שמונה שש מתוך תשע עובדות סוציאליות עזבו את העובדה כי הן פשוט לא יכולות להמשיך בה יותר

אופיר כץ:  אני חושב שזה נתון שאנחנו כמדינה לא יכולים לאפשר שיהיה, לא מסוגלים להמשיך במציאות ולתת לזה לעבור ולהשאיר את התושבים ללא הליווי המקצועי

אופיר כץ:  הבנתי שהן גם נמצאות בקריית שמונה וגם נוסעות על חשבונן למלונות שם נמצאים המפונים

אופיר כץ:  זה לא אמור להיות כך

אופיר כץ:      המקצוע החשוב והקשה הזה, אם הוא לא יהיה לפחות ברמת השכר – אני לא יכול לומר את המילה אטרקטיבי אבל משהו שיהיה ניתן לחיות איתו – לא רק שהתקנים לא יעזרו אלא גם אלה שקיימים יעזבו את המקצוע

אופיר כץ:      אני לא חושב שזה צריך להיות עניין של כן להקדים את הכול או לא להקדים את הכול

אופיר כץ:  תמיד אפשר למצוא פתרונות באמצע, אולי לא על הכול, אולי לא על אזורים מסוימים אבל כן לשבת וכן לנסות למצוא איזשהו פתרון כן ייתן מענה ואנחנו צריכים לעשות הכול כדי שזה יקרה

אופיר כץ:  שוב, זה לא עניין של או כן או לא אלא יש גם באמצע ולשם אנחנו צריכים לחתור

אופיר כץ:      יש לי שתי שאלות

אופיר כץ:  איך האוצר מסתכל על זה כשאומרים את הממספר כמה זה יעלה אם אנחנו מקדימים? אם אנחנו מסתכלים חודשי, ברור שזה יעלה בסכום שאת אומרת כי אז יש את החודשים שאת אמורה, אבל עד כמה שאני יודע, מחשבים תקציב לפי שנתי ולכן אני לא מבין את ההבדל בין סוף שנה לתחילת שנה, אם בסוף זה התקציב של 2024

אופיר כץ:      שאלה שנייה

אופיר כץ:  לפני התוספת, כמה תקנים של עובדים סוציאליים קיימים היום - אני לא יודע אם השאלה מופנית אליך אוו אל הרווחה – כמה מאוישים, כמה מה-7 באוקטובר הצטרפו וכמה עזבו

מיכל מרים וולדיגר: נפנה למשרד הרווחה ואחר כך נחזור לאוצר

מיכל מרים וולדיגר:  אני כן אשמח לדעת - זה גם יכול להתאים למשרד האוצר אבל בכל מקרה עכשיו רשות הדיבור של משרד הרווחה – כי דיברה כאן תאיר על 500 תקנים חדשים, 300 תקנים ייעודיים ואני רוצה לשאול על בסיס מה נקבעו המספרים הללו

מיכל מרים וולדיגר:  האם זה נעשה על פי צורך? האם נעשה מיפוי כלשהו היכן צריך והיכן לא צריך, כמה יש ואינם מאוישים, כמה יש והם כן מאוישים? אשמח לדעת לפי מה נקבעו המספרים

מיכל מרים וולדיגר:  כמובן אם את יכולה לענות גם על השאלות ששאל חבר הכנסת

אימאן ח'טיב יאסין: ברשותך, עוד שאלה בנושא

אימאן ח'טיב יאסין:  חבר הכנסת מלול אמר שהוא דיבר עכשיו עם שר הרווחה והוא עדכן אותו שיש עוד תוספת

איריס פלורנטין: בוקר טוב

איריס פלורנטין:  אני בעצמי עובדת סוציאלית

איריס פלורנטין:  אני רוצה להודות לכל העובדות והעובדים הסוציאליים בכל מקום שהם נמצאים

איריס פלורנטין:  הם עושים עבודה מקצועית ומעמיקה ואני חושב שזה נכון לומר את זה כאן בהרבה מאוד הערכה לכולכם

איריס פלורנטין:      אני רוצה לומר שהנושא של עבודה סוציאלית הוא במרכז העשייה במשרד והוא ביעדי המנכ"ל והשר ואנחנו עושים לא מעט עשייה בנושא

איריס פלורנטין:  אני אתחיל בנושא של התקינה שעולה כאן מאוד בבירור ובצדק

איריס פלורנטין:  כאשר אנחנו מדברים על עומסים של עובדים סוציאליים ועבודה בכל מקום, מדברים כמובן על תקינה אבל לכן כל שנה המשרד מקבל ומחלק תקנים

איריס פלורנטין:  בשנה האחרונה ניתנו 510 תקנים

איריס פלורנטין:  אנחנו מדברים על 310 תקנים שבאמת ניתנו בגלל השפעות המלחמה ועוד 200 תקנים קבועים שניתנו בהתאם לצרכים שאנחנו מודדים אותם כל שנה במחלקות לשירותי הרווחה

מיכל מרים וולדיגר: את מדברת על העבר או על ההווה והעתיד?     

איריס פלורנטין: אני מתחילה ב-2024

איריס פלורנטין:  התקנים שניתנו ב-2024 הם 510 תקנים

מאיר כהן: כמה לא אוישו ב-2023?     

איריס פלורנטין: 905

מאיר כהן: לא אוישו

איריס פלורנטין: לא אוישו

איריס פלורנטין:  כן

מיכל מרים וולדיגר: את יכולה להתחיל מהסוף ואת יכולה להתחיל מהתחלה, מהיום

איריס פלורנטין: אני מתחילה מ-2024 ואני ארד אחורה

מיכל מרים וולדיגר: את אומרת שבשנת 2024 הוספו 510 תקנים

אימאן ח'טיב יאסין: אין אנשים שיבואו לעבוד בגלל תנאי ההעסקה

איריס פלורנטין: אני אסיים את דבריי ותוכלו להגיב על הכול

איריס פלורנטין:  אני אנסה לענות על הכול אבל בואו נראה את התמונה

איריס פלורנטין:      510 בשנה הזאת, 310 בגלל השפעות המלחמה, 200 תקנים שיצאו מן המחלקות

איריס פלורנטין:  אני כן רוצה להוסיף נתון נוסף ולהסתכל ארוך טווח

איריס פלורנטין:  אם אני מסתכלת חמש שנים אחורה, נוספו 1,363 תקנים וזה אומר שכל הזמן מתווספים

איריס פלורנטין:  בהחלט יש ראייה על העומסים ועל המצוקה

איריס פלורנטין:  כשאני מסתכלת שבע שנים אחורה, 1,922 תקנים שנוסו למחלקות לשירותים חברתיים

איריס פלורנטין:      אני רוצה להוסיף ולומר ש-263 תקנים ניתנו למשרד הרווחה עצמו

איריס פלורנטין:  זה אומר עובדי המשרד שהתווספו

איריס פלורנטין:  הייתה כאן שאלה גם לגבי זה

איריס פלורנטין:  המשרד גם עובד לקחת תקציבי פעולה שהיו בעבר למשל בתחום האלימות במשפחה ולהפוך אותם לתקנים שזו משמעות נוספת של תקינה קבועה

איריס פלורנטין:  יש 220 תקנים כאלה שבתהליך לקבל קביעות בתוך העבודה

איריס פלורנטין:      לגבי דברים נוספים שניתנו

איריס פלורנטין:  בזמן המלחמה ניתנו הרבה מאוד שעות נוספות, קריאות פתע, ואני מדברת על 140,000 שעות

מיכל מרים וולדיגר: רגע

מיכל מרים וולדיגר:  עברת משעות לתקנים

מיכל מרים וולדיגר:  התבלבלתי במספרים שאמרת

מיכל מרים וולדיגר:  תעשי לנו סדר וחבריי יוכלו להעיר ולהאיר עוד

מיכל מרים וולדיגר:  כמה תקנים של עובדים סוציאליים נכון להיום 13 בפברואר 2024 יש במגזר הציבורי?     

איריס פלורנטין: אני לא אומר מגזר ציבורי

איריס פלורנטין:  אני אומר שירותי רווחה

איריס פלורנטין:  יש לנו 6,648 עובדים סוציאליים, 5,742 מאוישים, מה שאומר ש-905 פנויים

איריס פלורנטין:  הרבה מאוד פנויים

איריס פלורנטין:  זה פחות פנויים מכפי שהיה לפני חצי שנה

איריס פלורנטין:  לפני חצי שנה היינו ביותר מ-1,000 פנויים

אימאן ח'טיב יאסין: מה העלות של 905 תקנים?     

איריס פלורנטין: בסביבות 180,000 שקלים

איריס פלורנטין:  אנחנו מעבירים לרשות המקומית עבור כל תקן

מיכל מרים וולדיגר: אני רוצה להבין ברמה הכלכלית

מיכל מרים וולדיגר:  אם יש 905 פנויים, למה מוסיפים 510?      

אימאן ח'טיב יאסין: על הנייר

איריס פלורנטין: לא, זה לא על הנייר

איריס פלורנטין:  התקנים מחולקים לרשויות המקומיות לפי קריטריונים, מה שאומר שמחר בבוקר כל רשות מקומית יכולה לאייש

איריס פלורנטין:  אלה תקנים שלה

איריס פלורנטין:  אנחנו לא מושכים אותם

איריס פלורנטין:  זה אומר שכאשר מוסיפים עוד תקנים, אלה תקנים נוספים שאפשר לאייש אותם

איריס פלורנטין:  בזמן המלחמה נשלחו הרבה מאוד תקנים לרשויות המקומיות והן יכולות לאייש את התקנים האלה

איריס פלורנטין:  אנחנו לא מושכים אותם

אופיר כץ: כמה עזבו?     

איריס פלורנטין:  יש 86 אחוזי איוש

איריס פלורנטין:  משנת 2015 עד שנת 2022 עזבו 40 אחוזים כשאתה עושה נתון מצטבר

איריס פלורנטין:  צריך לעשות חישובים

אימאן ח'טיב יאסין: זה המון

איריס פלורנטין: 55 אחוזים עזבו בשנתיים הראשונות

מיכל מרים וולדיגר: האם מתווה השכר שאם אני לא טועה נכנס לתוקפו ב-2022- אני לרגע מנתקת מהמלחמה – האם הוא שיפר, הוא עשה משהו, הוא באמת שינה את הסטטיסטיקות מבחינת עזיבה בשנתיים הראשונות? הרי חלק מהרעיון היה שיהיה אופק תעסוקתי, שתהיה אפשרות שהשכר יעלה ולא יישאר בצורה ישרה

מיכל מרים וולדיגר:  האם זה שינה משהו? האם מישהו בודק ועושה את הסטטיסטיקות ואת הבדיקות הללו?      

איריס פלורנטין: אנחנו כל הזמן עושים את הסטטיסטיקות

איריס פלורנטין:  כל הזמן אנחנו מודדים וכל הזמן מסתכלים

איריס פלורנטין:  הפעימה רק יצאה לדרך

מיכל מרים וולדיגר: בכל זאת שנה וחצי אנחנו בתוך האירוע

איריס פלורנטין: אנחנו כן רואים ירידה בכמות המשרות הפנויות

אימאן ח'טיב יאסין: בכמה אחוזים?     

איריס פלורנטין: 10 אחוזים

מיכל מרים וולדיגר: את אומרת שאת לא מייחסת את זה למתווה

איריס פלורנטין: עדיין לא

אופיר כץ: אני חייב לומר שרק מהמספרים שנמסרו בחמש הדקות האחרונות, יש כאן כשלון של מדינת ישראל

אופיר כץ:  אם כל עובדת סוציאלית שנייה עוזבת את התפקיד, אם יש מספר כזה, זה כשלון

מיכל מרים וולדיגר: היא אומרת שזה בשנתיים הראשונות

מיכל מרים וולדיגר:  אם היא מחזיקה מעל שנתיים, היא כבר נשארת

מיכל מרים וולדיגר:  אני איתך אבל אני רוצה שנבין את המצב

אופיר כץ: לא בטוח שהיא נשארת

אימאן ח'טיב יאסין: נכון

אימאן ח'טיב יאסין:  לא בטוח שהיא נשארת

אופיר כץ: בשנתיים הראשונות כל עובדת סוציאלית שנייה עוזבת את התפקיד כי כנראה היא לא עומדת בזה

אופיר כץ:  יש כאן בעיה

אופיר כץ:  באמת, אני לא מכיר את זה בשום תחום אחר ובשום מקצוע אחר עם מספרים כאלה של עזיבה ומספרים כאלה של תת איוש

אופיר כץ:  אני לא מכיר את זה בשום מקצוע אחר ופשוט לא נעשה כלום

אופיר כץ:  אני לא בא עכשיו בטענות

אופיר כץ:  אני חושב שיש כאן עבודה קשה ולא מתגמלת

מיכל מרים וולדיגר: אני רוצה להמשיך את הדברים של חבר הכנסת אופיר כץ

מיכל מרים וולדיגר:  העלה כאן גם חבר הכנסת כהן את העניין של מספר תיקים

מיכל מרים וולדיגר:  כלומר, אני מניחה שאלה לא רק תנאי השכר אלא גם תנאי העסקה

מיכל מרים וולדיגר:  כלומר, לקבל 160 תיקים לכל עובדת סוציאלית, זה מטורף לא רק לה עצמה שהיא נשחקת ולא מסוגלת לתת את מה שהיא יכולה לתת, אלא מזה נפגעים גם צרכני הקצה, האזרחים במדינת ישראל שאנחנו אמונים עליהם

מיכל מרים וולדיגר:  16 דקות שכל ילד יכול לקבל בהם את העובדת הסוציאלית לה הוא זקוק, זה באמת לא נותן כלום וזה עוזר כמו כוסות רוח למת

מיכל מרים וולדיגר:      האם גם על זה אתם עובדים? כלומר, האם יש מפתח תקינה לא מבחינת התקנים שמן הסתם זה ישליך גם על זה אלא על מספר תיקים שכל עובדת סוציאלית עובד סוציאלי צריך, יכול ומסוגל לטפל בהם

אימאן ח'טיב יאסין: ברשותך, אני חייבת להעיר עוד הערה בסוגייה הזאת, כמי שמכירה את השטח לפחות בתוך החברה הערבית

אימאן ח'טיב יאסין:  התנאים הפיזיים בהם עובדים ועובדות סוציאליות עובדות, הם מאוד מאוד קשים ולפעמים מסכני חיים ולא מאפשרים מתן טיפול

אימאן ח'טיב יאסין:  איך יכול להיות שמטופל נכנס לחדר שיש בו שלושה עובדים סוציאליים שיושבים אחד ליד השני? איפה הפרטיות? איפה היכולת להתבטא? איפה היכולת להרגיש בנוח להגיד את הדברים? יש רשויות מוחלשות וחלשות שאין להן יכולת לתת את המצ'ינג

אימאן ח'טיב יאסין:  נכון שיש תוכניות במשרד הרווחה לתת לבנייה של לשכות רווחה, אבל לרשות אין את היכולת לתת את החלק שלה

מיכל מרים וולדיגר: את צודקת

אימאן ח'טיב יאסין: אני חושב שצריך לקחת את הסוגייה הזאת במכלול לה ולהסתכל על כל הדברים כי אחרת אנחנו בעוד שנה, ולא משנה מה תהיה הסיטואציה, נחזור לדיונים באותו נושא

אימאן ח'טיב יאסין:  אני כאן שלוש שנים וכל שנה אותו נושא עולה לדיון

מיכל מרים וולדיגר: את צודקת

מיכל מרים וולדיגר:  אני כן יודעת שבשנת 2021 בדיונים בוועדה כאן, והייתי שותפה להם, דיברו על כך שיבחנו שוב את הנושא של המצ'ינג, בוודאי ברשויות שהמצב הסוציו אקונומי שלהם נמוך ביותר

מיכל מרים וולדיגר:  אני לא יודעת מה היו תוצאות הבדיקה ונשמח לשמוע ממך או מאגף התקציבים

מיכל מרים וולדיגר:      אני כן רוצה לעבור לעובדות ולעובדים הסוציאליים שעושים לכם כאן עבודה נהדרת אבל בכל זאת נשמע גם אותם

איריס פלורנטין: אני אומר שני משפטים

איריס פלורנטין:  את הדברים האלה אנחנו עושים

איריס פלורנטין:  תחילה אני אענה למה שאלת

איריס פלורנטין:  אנחנו כן עושים תוכנית כדי לתת יותר תקציבים לבינוי מחלקות ולעשות את הקריטריונים כך שיהיו מחלקות שיוכלו לתת מצ'ינג קצת יותר נמוך

איריס פלורנטין:  זה כרגע בעבודה

איריס פלורנטין:  אם כן, יש תוכנית כי העבודה שאנחנו עושים היא לא רק על תקינה אלא היא גם על תהליכים נוספים

אימאן ח'טיב יאסין: את משיבה תשובה מצוינת אבל אני רוצה עכשיו להביא דוגמה

איריס פלורנטין: את תכירי את העבודה בשטח בעוד כמה חודשים

אימאן ח'טיב יאסין: אני רוצה לשאול אותך נקודתית ואני אתן דוגמה כמקרה ללמידה

אימאן ח'טיב יאסין:  אני הייתי מעורבת במקרה ב-עילוט

אימאן ח'טיב יאסין:  את יודעת מה המצב שם ובאילו תנאים עובדות העובדות הסוציאליות

אימאן ח'טיב יאסין:  אני הייתי בישיבות

אימאן ח'טיב יאסין:  המועצה לא יכולה לעשות כלום בסוגייה הזאת בגלל חוב, בגלל אי יכולת כספית כלכלית לתת למבנה

אימאן ח'טיב יאסין:  יש כבר פתרון?     

איריס פלורנטין: התשובה היא כן

איריס פלורנטין:  מכיוון שאנחנו יושבים עכשיו כדי לבנות את הקריטריונים בצורה כזאת שרשות מקומית שלא תוכל לשלם, תוכל להשתתף בהרבה פחות ואז יהיה לה הרבה יותר קל לבנות

איריס פלורנטין:  זה לגבי המבנים

איריס פלורנטין:       אני רוצה להתייחס לגבי לא מעט פעולות אחרות שאנחנו עושים בדיוק בעניין של תמהיל העיסוקים

איריס פלורנטין:  יושבת כאן עובדת סוציאלית גלית מבורך שהובילה כאן תהליך של תמהיל העיסוקים

איריס פלורנטין:  שר הרווחה ביקש מאיתנו לעשות עבודה על שלושה מקצועות ליבה - על עובדת סוציאלית לסדרי דין, על עובדת סוציאלית משפחה ולעובדת סוציאלית מוגבלויות - ולהסתכל על מה אנחנו צריכים לעשות בנושא עומסים, בנושא הכשרות ובנושא סיוע לעובדים הסוציאליים

איריס פלורנטין:  זאת עבודה שכרגע היא על השולחן והיא מסתכלת בדיוק על העומסים של העובדים הסוציאליים

ענבל חרמוני: מה מועד הביצוע של זה?     

מיכל מרים וולדיגר: מסקנות לפני הביצוע

ענבל חרמוני: כבר יש מסקנות

איריס פלורנטין: יש מסקנות

איריס פלורנטין:  לוועדה כבר יש מסקנות

ענבל חרמוני: אם נלך לפי מסקנות הוועדה, צריך הרבה יו תר מ-5,000 תקנים

מיכל מרים וולדיגר: אני אשמח לשמוע על מסקנות הוועדה

איריס פלורנטין: מסקנות הוועדה יובאו בפני שר הרווחה בתקופה הקרובה מאוד ואנחנו נתחיל לעשות עבודה על זה

מיכל מרים וולדיגר: נשמח שזה יגיע גם לוועדה כדי שנשמע, נראה ונבחן

עינב בן חור: מנהלת שירותי שיקום, משרד ביטחון

עינב בן חור:  אני רוצה להתייחס לנושא התקינה

עינב בן חור:  מבחינת משרד הביטחון זה קצת מובלעת שנופלת בין הכיסאות

עינב בן חור:  אתם מדברים כאן על 160 תקנים

עינב בן חור:  אנחנו כבר הגענו למצב שאנחנו בתקינה של 1 ל-1,000 מאז אירועי ה-7 באוקטובר

עינב בן חור:  לפני המלחמה עמדנו על 1 ל-850

עינב בן חור:  נכנסנו לאירוע באי ספיקה טוטלית ואנחנו עכשיו במצב, אני לא רוצה להגיד קריסה כי זה לא נשמע טוב

עינב בן חור:  אנחנו מגויסים, אנחנו מתחת לאלונקה, אנחנו בבתי חולים בלי הפסקה, רצים מפצוע לפצוע, המעטפת שצריך פצוע שרק נפצע היא מעטפת הרבה יותר גדולה וכוללת התערבות עם המשפחה, עם אחים, עם ילדים

מיכל מרים וולדיגר: למשרד הביטחון יש תקנים הם לא מצליחים למלא אותם?     

עינב בן חור: לנו יש תקנים

עינב בן חור:  התקנים שלנו די מאוישים

עינב בן חור:  אנחנו על 80 תקנים באיוש של 76 עובדים

עינב בן חור:  במובן הזה מצבנו טוב

עינב בן חור:  הבעיה שלנו היא מפתח התקינה

מיכל מרים וולדיגר: למה משרד הביטחון לא דורש עוד תקנים?     

אופיר כץ: למה אצלכם האיוש גבוה ובמשרד הרווחה לא?      

עינב בן חור: השכר שלנו יותר גבוה

עינב בן חור:  למשרד יש תוספות ביטחון

עינב בן חור:  אני חושבת שהעניין אצלנו הוא לא השכר אלא אצלנו התקינה והשירות שאנחנו נותנים ללוחמים שלנו

מיכל מרים וולדיגר: האם משרד הביטחון בא בדרישה? כל אחד מגיע עם חבילה שהוא דורש ובסוף מחלקים את העוגה למי שצריך וכל משרד אמור להתמודד עם התוספות שלו

מיכל מרים וולדיגר:  אי אפשר להגיד על הכול אוצר, אוצר, אוצר

מיכל מרים וולדיגר:  אני שואלת היכן משרד הביטחון שם את זה בסדרי העדיפויות שלו

מיכל מרים וולדיגר:  אם צריך תוספת של עוד תקנים, שישימו במסגרת התקציב שהם קיבלו עוד תקנים לעובדים סוציאליים

ענבל חרמוני: רק שנבין ש-1 ל-1,000 זה אחרי רפורמת סעידיאן

ענבל חרמוני:  זה השיפור

ענבל חרמוני:  בואו נחכה שעוד אנשים יציתו את עצמם

מיכל מרים וולדיגר: אל תציעי רעיונות

עינב בן חור: אני אומר שבאמת אחרי רפורמת סעידיאן ירדנו מ-1,500 לחצי תקינה, ל-850

עינב בן חור:  אני כן אומר שכן עלתה דרישה בבקשה של משרד הביטחון לתוספת תקנים

עינב בן חור:  אני חייבת לומר שאנחנו עוף קטן בתוך משרד הביטחון ושולחים אותנו כל פעם בחזרה לאיגוד שלנו ואומרים לנו ללכת לאיגוד

עינב בן חור:  אני יודעת שיש בקשה לתוספת

עינב בן חור:  עברנו ארבעה חודשים ואנחנו בלי תקן אחד נוסף ואנחנו כבר בעלייה מטורפת של 200 פצועים לכל עובדת סוציאלית ואנחנו מדברים על פצועים קשים מאוד

עינב בן חור:  אנחנו עוד לא באירוע של הטראומה ועוד לא התחלנו לקלוט פוסט טראומתיים

עינב בן חור:  אנחנו רק מדברים על פיזי כאשר מתוך הפיזי קלטנו כרגע רק 6,000 מתוך 12,000 פצועים שיש

עינב בן חור:  אם כן, אנחנו רק בתחילת האירוע

עינת קולמן: אני עובדת סוציאלית, מנכ"לית קולמן לגיל השלישי ואני פועלת הרבה בשביל הקשישים

מיכל מרים וולדיגר: את לא חלק ממשרדי הממשלה

עינת קולמן: לא, אבל אני בתחום

מיכל מרים וולדיגר: כל אחד שיושב כאן הוא מהתחום

מיכל מרים וולדיגר:  את תקבלי את רשות הדיבור בהמשך

מיכל מרים וולדיגר:  אנחנו לא שוכחים אתה אוצר אליו נחזור אחר כך

מיכל מרים וולדיגר:  אני רוצה לאפשר לענבל חרמוני, בבקשה, כמה דקות ולא רבות מדיי

ענבל חרמוני: יש כאן עובדות שהגיעו מאוד מרחוק ואני מעדיפה לתת להן את רשות הדיבור

מיכל מרים וולדיגר: בסדר גמור

מיכל מרים וולדיגר:  לפני שאת מחליטה למי, אני רוצה לחזור לרגע למשרד הרווחה כי לא ענית לי על מספר תיקים

מיכל מרים וולדיגר:  זה חלק מהנושא עליו יושבת הוועדה?     

איריס פלורנטין: כשיהיו מסקנות הוועדה, אני אתן לך את מספר התיקים

קריאה: אני יכולה להדליף לך אותם

מיכל מרים וולדיגר: לא, אל תדליפי

מיכל מרים וולדיגר:  חלק מהעבודה של הוועדה הוא גם על מספר תיקים שכל עובד סוציאלי מכל גזרה שהיא אמור לטפל בהם

איריס פלורנטין: כן

לינור רכב: אני עובדת סוציאלית, מאז החודש האחרון אני עוזרת מנהל בית חולים בבאר-שבע במרכז לבריאות הנפש ולפני כן, במשך עשור, מנהלת השירות הסוציאלי במרכז לבריאות הנפש

לינור רכב:  נפגשנו לא מזמן, כך שאת קצת מכירה את המצב אצלנו

לינור רכב:      החל מה-7 באוקטובר אני הולכת לישון בלילה וקמה כל בוקר עם דאגה ועם שאלה של איך ניתן מענה לכל האוכלוסייה הגדולה מאוד הזאת של עוטף עזה ושל כל הדרום שבעצם נפגע מאוד מאוד בתחום של בריאות הנפש

לינור רכב:  אנחנו מכירים היטב את המצב של טראומה וטראומה עובדת כך שגם אם אנחנו נלך על כאילו זאת טראומה רגילה, והיום אנחנו מבינים שזאת לא טראומה רגילה, 10 אחוזים מהאנשים שהיו באזורים האלה יפתחו PTSD, יצטרכו מענה בריאות נפש

מיכל מרים וולדיגר: עלולים

לינור רכב: לא

לינור רכב:  אם אנחנו מדברים על טראומה רגילה, אנחנו מדברים על 10 אחוזים

לינור רכב:  כאן אנחנו מדברים על טראומה הרבה יותר מורכבת ואנחנו מניחים שאולי המספרים יהיו גדולים מזה, אבל גם אם רק 10 אחוזים, המרפאה לבריאות הנפש אצלנו, בית החולים שלנו נותן מענה לאוכלוסייה מאילת ועד קריית גת וצפונה

לינור רכב:  אזור מאוד מאוד גדול, גם מרפאתי וגם אשפוזי

לינור רכב:  המרפאה שלנו נותנת מענה כאשר שנת 2023 נתנה מענה ל-6,000 תושבים

לינור רכב:  אם אני לוקחת את עוטף עזה ומתייחסת רק לאוכלוסייה של העוטף בלי כוחות ההצלה , בלי אנשי משרד הביטחון, בלי האוכלוסייה של אופקים שלא נחשבים עוטף עזה, ובלי נתיבות שלא נחשבת עוטף זה, רק לגבי האוכלוסייה הזאת אנחנו מדברים על 70,000 תושבים מתוכם 7,000 זה אמר שהמספר אמור להכפיל את עבודת המרפאה שלנו שגם ב-6 באוקטובר הייתה מרפאה באי ספיקה, שלא מצליחה לתת מענה, שהתורים לטיפולים לילדים ונוער הם תורים בלתי אפשריים, שהתורים למבוגרים הם תורים מאוד מאוד ארוכים

לינור רכב:  יום אחרי, ב-7 באוקטובר, ההצפה היא הצפה בלתי נסבלת ואנחנו עוד לפני הצונאמי

לינור רכב:  ברור לנו שכאשר אנשים יתחילו לחזור לביתם ותתחיל להיות להם איזושהי שגרה, הפניות רק ילכו ויגברו

לינור רכב:      מדינת ישראל מדברת הרבה על מענה בתחום בריאות הנפש

לינור רכב:  אני רוצה לומר שאצלנו בבית החולים לא קיבלנו לא תקן ולא שקל אחד מאז ה-7 באוקטובר כדי לתת מענה לאוכלוסייה כל כך רחבה שזקוקה

לינור רכב:  במובן הזה אני מסתכלת ואני מתחברת לשאלה ששאלת היכן המשרד

לינור רכב:  זה לא שסקטורים אחרים שהם לא עבודה סוציאלית כן קיבלו

לינור רכב:  היום במשרד הבריאות, בבית החולים שלנו לא קיבלנו לא תקן ולא שקל ולא רק לעבודה סוציאלית

לינור רכב:  אנחנו אמורים לפחות להכפיל את המענים שלנו ובהערכה שלנו הרבה מאוד להכפלה

לינור רכב:  לא ברור לנו איך אנחנו הולכים לעשות את הדבר הזה

מאיה בן שושן: אני עובדת סוציאלית

מאיה בן שושן:  הגעתי מרמת הגולן

מאיה בן שושן:  אני ראש צוות באגף הרווחה בקריית שמונה וכרגע אנחנו רשות מפונה

מאיה בן שושן:  עד ה-6 באוקטובר אגף הרווחה בקריית שמונה ידע עומסים גדולים

מאיה בן שושן:  היינו צוות של 28 עובדות סוציאליות שטיפלו בכל-1,400 בתי אב

מאיה בן שושן:  מאז ה-7 באוקטובר התמונה השתנתה והיא עוד יותר עגומה

מאיה בן שושן:  תושבי העיר פונו ופוזרו בכל חלקי הארץ, מצפון עד דרום, מה שהביא את רוב תושבי העיר לצרוך שירותים סוציאליים

מאיה בן שושן:      אני מגיעה לכאן היום כדי לשים את הזרקור על שני מישורים, האישי והמקצועי

מאיה בן שושן:  מצאנו את עצמנו מפונים מביתנו תוך שאנחנו ממשיכים לתת מענה ימים ולילות לכלל תושבי העיר

מאיה בן שושן:  אנו נדרשים לעבודה בלתי אפשרית, להיות זמינים יום ולילה לכל דיווח, שאלה, בקשה, דרישה, לתלושים, לאוזן קשבת, לטיפול בקשישים, לילדים בסיכון, לבעלי מוגבלויות, משפחות מתפרקות ועוד, מה גם שאלה דברים שלא ממש קשורים לתפקידנו ואנחנו עושים

מאיה בן שושן:      הטלפונים הפרטיים שלנו הפכו לנחלת הכלל

מאיה בן שושן:  פתאום כולם מבינים שהעובדים הסוציאליים, המגזר השקוף, הם עובדים מאוד חיוניים וחשובים במערכה על הגנת העורף ברשויות המקומיות

מאיה בן שושן:  לצערנו הרב על אף הבנה זאת, עד היום אנחנו מרגישים שאין מי שרואה אותנו

מאיה בן שושן:  איש לא ישב איתנו ולא בנה מחדש את עבודתנו וסייע לתכנן באופן שפוי עבודה שהשתנתה מקצה לקצה

מאיה בן שושן:      אני מרכזת את מרחב טבריה

מאיה בן שושן:  מתוך צוות של תשע עובדות סוציאליות בחודש האחרון, שש בחרו את העבודה

מאיה בן שושן:  לא לצאת לחל"ת אלא להתפטר

מאיה בן שושן:  הן לא עמדו בעומס

מאיה בן שושן:  עובדות נהדרות, מקצועיות, הן לא איתנו ואני כאן להשמיע את זעקתן

מאיה בן שושן:       הדברים האלה, כל המשרות שאתם מדברים עליהן, אי אפשר לאייש אותן

מאיה בן שושן:  אנחנו יכולים לפרסם עד מחר אבל אף אחד לא רוצה לבוא לעבוד בגלל השכר

מאיה בן שושן:       אני אציין שהעובדים נוסעים יום-יום קילומטרים רבים כדי להגיע למקומות הפינוי ולשבת עם המפונים עד שעות הערב המאוחרות, להמציא מענים יש מאין ולצערי העובדים, בעיקר הצעירים, עזבו ורבים מתכננים לעזוב

מאיה בן שושן:      בסופו של יום הנפגעים מהמצב הם התושבים המפונים, בפרט הילדים הרכים שמשוועים לעזרה ואינם מקבלים מענה מתאים

מאיה בן שושן:  הקשיש שאין מי שישאל לשלומו ויפיג את בדידותו, בעל המוגבלות שאיבד את כל המעטפת שנבנתה לו בעירו ונמצא לבדו במציאות חדשה, האישה שבעלה במילואים ואינה יכולה לשאת את העול של הטיפול בילדים ללא תמיכה, בני נוער אבודים, אלו שנפגעים מאלימות, הזנחה ועוד ועוד

מאיה בן שושן:  כאב של עיר שלמה שלא מקבלת מענה הולם כי שירותי הרווחה בה בקריסה

מאיה בן שושן:  לאנשים האלה מגיעה עזרה

מאיה בן שושן:  הם פונו מבתיהם, מדינת ישראל לא יודעת מתי יחזרו אבל במקביל מדינת ישראל לא דואגת שיהיה מי שיראה אותם ויסייע להם

מאיה בן שושן:      אנחנו נמשיך וניתן מענים ונעשה כל מה שאנחנו יכולים לעשות כי זו העבודה שלנו אבל אנחנו מתריעים על כך שאנחנו לא יכולים להגיע לכולם ואין מי שיראה אותם

מאיה בן שושן:  אני מקווה שמהמקום הזה תגיע הישועה

מאיה בן שושן:  תודה

דוד אוחיון: גברתי היושבת-ראש, אני רוצה להמשיך

דוד אוחיון:  אני באתי מרחוק ואני גם חוזרת מכאן לעבודה שלי

דוד אוחיון:  אני עובדת סוציאלית לטיפול באלימות במשפחה והיה חשוב לי להגיע לדיון ולשתף את ההתמודדות בתקופה הזאת בתחום שלי, בתחום שאני עוסקת בו

דוד אוחיון:       אני אפתח בזה שאומר שכחמישה שבועות אחרי פרוץ המלחמה התחלנו לראות עליה מאוד מאוד חדה במקרים שמופנים אלינו באלימות במשפחה

דוד אוחיון:  אם נסתכל על המרכז שאני עובדת בו, אנחנו עומדים כרגע בעלייה של מעל 50 אחוזים

דוד אוחיון:  מהמשטרה אנחנו מקבלים עלייה של מעל 30 אחוזים בפניות

דוד אוחיון:  התקופה הזאת מביאה להתפרצויות של אלימות מאוד מאוד קשות ויש לזה סיבות רבות, גם האלימות שכולם חשופים אליה, ההיתר שניתן לאלימות, המתח הגבוה

דוד אוחיון:  מעבר להיבט של הכמות, אני חייבת לומר שאנחנו נפגשים בשטח עם אלימות שהיא הרבה יותר מסוכנת מאשר בעבר

דוד אוחיון:  אני יכולה לתת לך דוגמה ממטופלות שלי בשבועיים האחרונים ואלה מטופלות שנמצאות שנים במעגל האלימות

דוד אוחיון:  יושבת מולי אישה מעל גיל 65, יכולה להיות אימא שלי ואימא של הרבה נשים שנמצאות כאן בוועדה, ופיזית היא לא מצליחה לשבת על הכיסא כי כל הגוף שלה עם חבלות אחרי שיום קודם השתחררה מבית חולים והיא מספרת לי שבחודשיים האחרונים האלימות הפכה להיות קשה מנשוא או אישה שהיא בחודש השמיני להריונה ועברה אירוע של אלימות פיזית מאוד מאוד קשה שסיכן אותה ואת העובר שלה ובמקביל יש לי את העבודה השוטפת שלי

דוד אוחיון:  מה זה עבודה שוטפת שלי? לדוגמה אישה שאני מלווה מעל שנה שבן זוג פגע בה באמצע הרחוב בגלל שהיא העזה להיפרד ממנו ועכשיו אנחנו מקבלים עדכון מהכלא מרגע לרגע שהוא משתחרר בשחרור מינהלי ואני צריכה לעזוב הכול כדי לבנות לאישה הזאת תוכנית מוגנות בקהילה

דוד אוחיון:  למה לתת מענה קודם או במה לטפל קודם, זאת באמת משימה שהיא בלתי אפשרית

דוד אוחיון:       אני מסיימת את יום העבודה שלי עם מועקה סופר קשה כאילו לא טיפלתי במה שאני צריכה לטפל ואני לא נתתי מענה לדברים שאני צריכה לטפל בהם

דוד אוחיון:  אני פוגשת נשים שהן עם כוחות ומצליחות ומגיע להן לקבל מענה

דוד אוחיון:  אם אנחנו נהיה במצב שבתקופה הקרובה, בגלל שהעלייה תלך ותגבר, רק ננסה למנוע את הרצח הבא, אנחנו לא נצליח לתת כאן מענה כלשהו, לא של שיקום, לא של רווחה, לא של טיפול

דוד אוחיון:      אני לא צריכה להחזיק את הדאגה הזאת לבד כעובדת סוציאלית שעובדת באגף לשירותים חברתיים בקריית מלאכי

דוד אוחיון:  אני חושבת שזאת דאגה שצריכה להיות של כולם, של כלל החברה, וגם של קובעי המדיניות

דוד אוחיון:  היה לי חשוב לבוא היום ולומר את הדברים

מיכל מרים וולדיגר: תודה

מיכל מרים וולדיגר:  אנחנו בהחלט מזדהים עם הדברים ומבינים

מיכל מרים וולדיגר:  אני בטוחה שגם באוצר הם מבינים את האירוע

מיכל מרים וולדיגר:  מעבר לעניין המוסרי וערכי, זה גם כלכלי

מיכל מרים וולדיגר:  רק שנתפוס את זה בזמן ונטפל בזה בזמן, המשפחה כולה, לא רק הנפגעת עצמה, תוכל לעלות על דרך המלך ולחזור לניהול תקין של החיים

מיכל מרים וולדיגר:  כשלא תופסים את זה בזמן והדברים מסתבכים, כל המשפחה כולה נחרץ גורלה

מיכל מרים וולדיגר:  גם ברמה הכלכלית זה ברור שצריך לעשות את הדברים האלה

ענבל חרמוני: אני רק אומר שהתשובה של אגף התקציבים לסיפור של החסכון לטווח רחוק הייתה שהם לא מתעסקים בזה

מיכל מרים וולדיגר: ענבל, ויתרת על זכות הדיבור

עמיר קשי: צוהריים טובים

עמיר קשי:  כמו כולם כאן, אני מאוד מוטרד מכך שמדינת ישראל לא מבינה את גודל המשבר בשירותי הרווחה, סיפור התקנים הוא לא הסיפור

עמיר קשי:  הסיפור הוא המעמסות

עמיר קשי:  נציגת האוצר, אם לא יהיה מפתח תקינה לפיו אחרי 50 מטופלים לא מקבלים עוד פונים, לא יבואו לשירותי הרווחה

עמיר קשי:  זה הסיפור

עמיר קשי:  עו"ס קשישים אצלי מטפל ב-250 בתי אב

עמיר קשי:  מה זה 250 בתי אב? איך אפשר לתת שירות כזה? זה שירות גרוע שמדינת ישראל נותנת לאוכלוסייה שהכי זקוקה לה

עמיר קשי:  המלחמה הזאת, כמו שחברותיי אמרו כאן, תכניס אוכלוסיות חדשות ששירותי הרווחה לא הכירו ותגדיל את המספרים משמעותית

עמיר קשי:  חוק המוגבלויות שהוא חוק מדהים שעבר כאן בכנסת, מי יבוא לעבוד בו? אף אחד לא בא למוגבלויות

עמיר קשי:  יש לי משרות לעו"ס מוגבלויות ולא באים

עמיר קשי:  לא באים לא לעו"ס מוגבלויות, לא לעו"ס קשישים, לא לעו"ס משפחה

עמיר קשי:  כל הליבה של שירותי הרווחה, האנשים לא באים, המעמסות הן עצומות, האתגרים הם קשים, סיפור הטראומה הוא רציני מאוד

עמיר קשי:      אני אומר שאם הסיפור של המפתח תקינה, כמו בחינוך, יש 32 ילדים, פותחים כיתה נוספת ולא שואלים לעניין תקציב כי זה עבר בחקיקה ראשית, וכך צריך להיות גם ברווחה

עמיר קשי:  מגיע מטופל מספר 51, לא מקבלים אלא מוסיפים את התקן

עינת קולמן: אני מנכ"לית קולמן הגיל השלישי

עינת קולמן:  אני פעילה רבות בקידום זכויות לכל מי שלא נשמע קולו, כמובן קשישים ונכים ועובדים סוציאליים

עינת קולמן:  אנחנו מסייעים לקשישים וגם מאתרים עובדים לבתי אבות, למרכזי היום, לגני תקשורת

עינת קולמן:  הרבה מהעובדים הסוציאליים מגיעים אלינו לראיונות והם מספרים על התסכול הגדול שלהם

עינת קולמן:  בגלל שיש לי אפשרות מול המוסדות לנסות לשפר להם את השכר, וכן יש את יוקר המחיה, וכן עובד סוציאלי בא עם הנשמה והוא צריך להיות ברווחה, אבל הוא לא יכול להגיע לפת לחם

עינת קולמן:  כאשר הוא הולך לרווחה הוא ירוויח נגיד את ה-50-40 שקלים אבל בשוק הפרטי הוא יכול להרוויח היום בין 70 ל-90 שקלים ואנחנו עושים את זה בשבילו, נלחמים מול המוסדות ואומרים להם שאם רוצים לקבל את העובד הסוציאלי, שייתנו מענקים, שייתנו תנאים סוציאליים משופרים

עינת קולמן:  אנחנו נלחמים, עושים את המלחמה שהמדינה לא עושה

עינת קולמן:      אני רוצה שתבינו שהעובד הסוציאלי, אתם לא עושים לו טובה כשאתם משפרים לו את השכר

עינת קולמן:  אתם עושים טובה לאזרחים

עינת קולמן:  בלי עובד סוציאלי האזרח מוזנח

עינת קולמן:  קחו את הקשיש שנמצא בביתו ואין לו עובד סוציאלי שיבוא וידאג לו לנפש או שידאג לו לטיפול לדוגמה בבית אבות

עינת קולמן:  אתם לא פוגעים רק בקשיש אלא אתם פוגעים גם בילד שלו

עינת קולמן:  הוא צריך לבוא לעזור כלכלית לאבא שלו שמזדקן וזה בגלל שלא נתתם לעובד הסוציאלי תנאים סוציאליים ושיהיו לנו מספיק

עינת קולמן:  ואז מה קורה? מה צריך לעשות אותו ילד? להוציא מהכסף שלו ולתת להורה המזדקן או הוא צריך לתת את זה לילד שלו? לכן יש כאן פער שלא מטפלים בו וחייבים לטפל בו

עינת קולמן:      להביא עובדים סוציאליים זה לא לומר שיש 500 תקנים אלא זה לשפר את השם של העובד הסוציאלי

עינת קולמן:  לעובד הסוציאלי יש שם של מסכן

עינת קולמן:  לא, עובד סוציאלי הוא איכותי, הוא אינטליגנט, הוא בעל יכולות מדהימות

עינת קולמן:  לכן בתוך העולם הזה של הרווחה או שירותים חברתיים צריכים להבין שצריך לתת לו גם את האפשרות לניידות של מקצועות

עינת קולמן:  אם פעם היה נראה שעובד סוציאלי צריך 30 שנים לעבוד עם קשישים, אז לא, היום זה לא מתאים, הוא יעבוד שנתיים עם קשישים ואם הוא ירצה יהיה לו קל לעבור לתחום הבא

עינת קולמן:  אם תקשו עליו, הוא ילך

עינת קולמן:      לגבי הנושא של הנראות של המקום

עינת קולמן:  כל העובדים הסוציאליים ברווחה, בשירותים החברתיים, נמצאים במבנה מבייש ולא רק מבייש את הקשיש או את הילד שמגיע אלא את העובד הסוציאלי

עינת קולמן:  למה שיעבוד שם? אתם רוצים לעבוד שם? בטכנולוגיה אנחנו מקדמים את ההיי-טק כי זה חשוב, זה מחזק אותנו טכנולוגית אבל מה עם לחזק את העובד הסוציאלי? מה עם לחזק את האזרח בחוסן נפשי? כמה אנחנו מבינים עכשיו במלחמה ובקורונה שצריכים את העובדים הסוציאליים בשביל חושן נפשי? ומה עם הביטחון של אותו עובד סוציאלי?     להגיד שנגייס 500, נגייס 900, זה לא נגמר בזה

עינת קולמן:  חייבים לבוא ולאפשר תנאים של עובדים

עינת קולמן:  כמו שהייתם קולטים עובד היי-טק, כך צריך לתת, את אותם תנאים לעובד הסוציאלי ולאזרחים היקרים שצריכים למצות את הזכויות שלהם

עינת קולמן:  שזה לא יהיה טריק של המדינה לזלזל בעובדים הסוציאליים וכך פחות זכויות יהיו לאזרחים שלנו

עינת קולמן:  יש את יוקר המחיה ואנחנו צריכים לדאוג להם

מיכל מרים וולדיגר: תודה רבה

מיכל מרים וולדיגר:  אנחנו רואים שדיברת מעומק ליבך

מיכל מרים וולדיגר:       לא נספיק לשמוע את כולם

מיכל מרים וולדיגר:  אני כבר אומרת לכם שנקיים דיון נוסף

מיכאל גולדברג: אני אחראי על קשרי חוץ בעמותת עו"סים שינוי, סטודנטים וסטודנטיות למען עבודה סוציאלית ושירותי הרווחה בישראל

מיכאל גולדברג:  אנחנו העמותה היחידה בארץ של סטודנטים לעבודה סוציאלית

מיכאל גולדברג:  באתי לחזק את ידו של האיגוד בדרישה לשיפור תנאי ההעסקה והפחתת העומס בקרב העובדים הסוציאליים

מיכאל גולדברג:  מסקר שערכנו בקרב הסטודנטים, פחות מ-10 אחוזים בקרב הסטודנטים והסטודנטיות לעבודה סוציאלית רואים את עתיד התעסוקתי שלהם במחלקות לשירותים חברתיים והסיבות העיקריות הן לכך הן גם רמת השכר, גם מידת העומס וגם טיב וזמינות ההדרכה שמשתקפת כבר בשלב ההכשרה המעשית במסגרת הלימודים

מיכאל גולדברג:  אנחנו עוברים הכשרה מעשית בין היתר במחלקות לשירותי חברתיים ומקבלים הצצה לרמת ההכשרה שניתנת לעובדים ולעובדות הסוציאליות

מיכאל גולדברג:  אלה שלושת התחומים שלדעתנו דורשים טיפול

עידן חלילי: אנחנו שלושתנו מהפקולטה למשפטים במכללה למינהל, מהקליניקה הסוציו-משפטית

עידן חלילי:  הסטודנטים שלנו עשו מחקר עומק של רעיונות איכותיים, 60 עובדות סוציאליות על השלכות העומס על שירותי העבודה הסוציאלית

עידן חלילי:  ראיינו עובדות בתחומי עו"ס משפחה, חוק הנוער, שירות מבחן, סדרי דין ובתחומי בריאות הנפש

עידן חלילי:  רותם תעלה נקודה אחת מהמחקר שיתפרסם בקרוב מלואו

רותם פלולי: אני אציין נקודה אחת

רותם פלולי:  אני רוצה לדבר על הפער בין המסירות והמקצועיות של העובדות הסוציאליות

רותם פלולי:  כשדיברתם כאן על ה-7 באוקטובר ואמרתם שהן היו הראשונות להתנדב, מהמחקר שעשינו לנו זה מובן מאליו

רותם פלולי:  יש להן ניצוץ בעיניים ותשוקה למקצוע הזה שאני מאחלת לעצמי כסטודנטית שבעתיד בתפקיד שאני אמלא אני כך אוהב את המקצוע

רותם פלולי:  אבל בין זה לבין חוסר בתנאים שעולה, בסוף הוא עולה על הרצון הטוב שלהן

רותם פלולי:  הוא הוביל לזה שהן לא מחזיקות מעמד בתפקיד למרות שהן רוצות

רותם פלולי:  הן אוהבות את התפקיד אהבת אמת

רותם פלולי:      יש פה פער מאוד מאוד חזק שהפגיעה החזקה היא באמת בפונים

רותם פלולי:  אם אנחנו מדברים על הפונים, בסוף הם נשארים בלי מענה

רותם פלולי:      זה ברור שהעומס צריך להיות מאוזן עם השכר והכול אבל גם התנאים המשופרים שעלו כאן בסוף הם לא מחוברים למציאות

רותם פלולי:  הסוגייה צריכה לצאת מארגוני העובדים אל אחריות המדינה, שר האוצר, וצריך להגיע מהם לכתחילה כי השינוי צריך להיות קיצוני כי הדרישה כאן היא לא דרישה להיי-טק ודברים כאלה אלא יש כאן תנאים בסיסיים

רותם פלולי:  בסוף העובדות הסוציאליות אומרות שהתפקיד שלהן היום הוא לענות ולהגיד אין לי איך לעזור לך

רותם פלולי:  בסוף המטרה היא לפונים

יפעת חיים: אני יכולה לדבר בשם רשת פעילים בכבוד אבל אני פונה בשם עצמי ובשם המשפחות שפונות לעזרה

יפעת חיים:  כאחת שחוותה על בשרה, רבים מהמשפחות חוות אכזבה

יפעת חיים:  עד שהן מגיעות להחלטה לקבל עזרה מהרווחה, לוקח להן הרבה זמן להחליט שהן פונות ועד שהן עושות את זה

יפעת חיים:  אני מגיעה לרווחה, יש המתנה רבה עד שאני מגיעה לפגישה, יש תחלופה גבוהה

יפעת חיים:  אני אישית ארבע שנים ובחודש האחרון קיבלתי עובדת סוציאלית רביעית במספר

יפעת חיים:  שוב ושוב לתת את האמון, שוב ושוב לספר את הסיפור

יפעת חיים:      העומס על העובדות הסוציאליות הוא גדול מאוד, יש להן הרבה תיקים, יותר מדי תיקים כדי להיות פנויות אלינו ובאמת לתת את המענה

יפעת חיים:  צריך להגביל מספר תיקים מסוים על עובדות סוציאליות

יפעת חיים:  העם זקוק לרשת ביטחון בשעת משבר, שתהיה הולמת, מכוונת ומסודרת

יפעת חיים:  כרגע יש קיצוץ של 50 אחוזים, 300 מיליון מתווי המזון

יפעת חיים:  כרגע יש את הקיצוץ הזה ואפילו במיזם לביטחון תזונתי לא ממשיכים בצירוף מתוכנן של 52,000 משפחות

יפעת חיים:  זה מענה של רווחה

יפעת חיים:  זה גם עובדים סוציאליים וגם אנשים צריכים

יפעת חיים:  האם את יכולה לפעול בעניין?     

מיכל מרים וולדיגר: תודה יקירה

מיכל מרים וולדיגר:  אנחנו נעשה את המירב

קריאה: פורום נשות המילואימניקים כי אנחנו חוות קשיים בתוך הבית ואנחנו צריכות מניעה

מיכל מרים וולדיגר: אני מבטיחה לכם שיהיה כאן דיון נוסף בנושא

מיכל מרים וולדיגר:  אני מבטיחה

קריאה: אנחנו צריכות התערבות ומהר

צבי ידידיה סוכות: באתי לכאן כדי לחזק אתכם ואתכן על הדיון הכול כך חשוב הזה

צבי ידידיה סוכות:  אני חושב שהמציאות שאנחנו נמצאים בה באמצע המלחמה עם צורך כל כך גדול בעובדים ובעובדות סוציאליות בכל מקום בישראל, והחוסר הגדול מחייב אותנו כמדינה להתערב כמה שיותר מהר בעניין הזה

צבי ידידיה סוכות:  האנשים האלה מסורים, עובדים מסביב לשעון במקרים הכי קשים בחברה הישראלית ואנחנו חייבים להתערב כדי לעזור להם כמדינה

קריאה: בעיריית ירושלים כמיליון תושבים ואני שותפה לכל מה שהיא אמרה

קריאה:  יש מחלקות ש-70 אחוזים מהתקנים לא מאוישים

מיכל מרים וולדיגר: כולנו תמימי דעים ומכירים את המצב

קריאה: בסוף אלה אותם אזרחים שלא מקבלים מענה בבריאות וזה מגיע לרשויות המקומיות

מיכל מרים וולדיגר: אנחנו בדקות האחרונות לדיון

מיכל מרים וולדיגר:  אני מבקשת לשמוע את אגף שכר

מיכל מרים וולדיגר:  היה כאן קודם חבר הכנסת מאיר כהן ואני רוצה לשמוע מה מונע את העניין של מפתחות תקינה לתחומים מסוימים בתוך העבודה הסוציאלית שהיא קריטית

מיכל מרים וולדיגר:  בעיני זה הדבר הכי חשוב שיש עוד לפני הכול

מיכל מרים וולדיגר:       הדבר השני שאני רוצה לשמוע מכם הוא האם אתם יכולים לחשוב על הקדמת הפעימה שאמורה להיות בסוף השנה

מיכל מרים וולדיגר:  לא שמענו מענה לגבי השאלה של חבר הכנסת אופיר כץ

מיכל מרים וולדיגר:  אם זה בסוף שנה, הרי זה שנתי, למה אי אפשר להקדים את הפעימה שאמורה להיות בסוף 2024

מיכל מרים וולדיגר:       אני מבקשת לשמוע את דעתכם על השיח שהיה כאן, כמה זה חשוב וכמה זה קריטי

מיכל מרים וולדיגר:  שוב, אני מתעלמת לרגע מהצד הערכי ואני מדברת על הצד הכלכלי, כמה חשוב לתת כאן את התמיכה בוודאי בתקופת המלחמה

קריאה: להם זה לא חשוב

מיכל מרים וולדיגר: זה חשוב להם

מיכל מרים וולדיגר:  תפסיקו

מיכל מרים וולדיגר:  אני לא אוהבת את השיח הזה

מיכל מרים וולדיגר:  אני חייבת לומר לכם שהייתי באוצר 10 חודשים, יש שם אנשים טובים, הם שומרים לנו על הכסף

מיכל מרים וולדיגר:  כולנו כאן מנהלי משפחות ויודעים שלפעמים גם צריך לשמור על הארנק

מיכל מרים וולדיגר:  האם השיקולים הם טובים או לא טובים, אפשר להתווכח על זה אבל לא לרדת לפסים אישיים

מיכל מרים וולדיגר:  תאמינו לי שפמפמתי להם על בריאות הנפש, על רווחה ועל עובדים סוציאליים והייתה שם אוזן קשבת

מיכל מרים וולדיגר:  אני מבקשת לא לרדת לפסים כאלה

מיכל מרים וולדיגר:  בואו נשמע מה יש להם לומר ואם צריך, אנחנו ניאבק ונמשיך להיאבק

ענבל חרמוני: אנחנו מגיעים לפסים כאלה של 70 אחוזים מתשעה

ענבל חרמוני:  ארבע פעמים החלפות של עובדת סוציאלית

ענבל חרמוני:  זה הרבה יותר חמור מהפסים שאני הולכת עליהם

מיכל מרים וולדיגר: את רוצה תשובות?     

ענבל חרמוני: כן

ענבל חרמוני:  אני סקרנית מאוד

תאיר ראבוחין: אני אפתח ואומר שגם אנחנו במשרד האוצר קודם כל רואים בעצמנו גם חלק מהחשיבות הגדולה שיש באיוש של עובדים סוציאליים, בעבודה שלהם ואנחנו מעריכים אותם מאוד

תאיר ראבוחין:  אני אשמח גם לומר את זה בפורום הזה ותודה שנתתם לי את ההזדמנות הזאת

תאיר ראבוחין:      לגבי הסוגייה של ההקדמה

תאיר ראבוחין:  אני אבהיר שאנחנו באמת מדברים על עלות שהיא תקציבית והיא לבסיס לצורך העניין של כ-200 מיליון שקלים

תאיר ראבוחין:  כלומר, כל עובד סוציאלי שהיום לדוגמה מקבל 10,000 שקלים, יקבל איזושהי תוספת וברגע שהוא יתחיל לקבל אותה, הוא יקבל אותה מעתה והלאה כל הזמן

תאיר ראבוחין:  לכן האמירה 200 מיליון שקלים, זה 200 מיליון שקלים כל שנה

תאיר ראבוחין:  כלומר, הקדמה של שנה מלאה עולה את כל ה-200 מיליון שקלים

תאיר ראבוחין:  לכן זאת באמת עלות תקציבית

תאיר ראבוחין:  אם שריינו את העלות הזאת החל משנה הבאה, כרגע צריך לשריין סכום נוסף, אם יש רצון להקדים, ולכן יש עלות תקציבית שהיא חד פעמית על כל תקופת ההקדמה

מיכל מרים וולדיגר: השאלה אם זה יתכן או לא יתכן

מיכל מרים וולדיגר:  האם אתם שוקלים את זה? האם ישבתם עם הרווחה והעליתם את הנקודה הזאת? כנ"ל לרווחה, האם זה נמצא על השולחן?     

תאיר ראבוחין: האמירה היא שבהינתן שיש לזה עלות תקציבית, או ההסתדרות או הממשלה יצטרכו לקבל החלטה בסדרי עדיפויות

ענבל חרמוני: לא, אל תפילי את זה על ההסתדרות

ענבל חרמוני:  הם רוצים שאני אקח מהסייעות לעובדות הסוציאליות או מהפסיכולוגים

ענבל חרמוני:  הם מנסים לגרום לריב בתוך הבית

ענבל חרמוני:  מחזירים אותי להסתדרות

ענבל חרמוני:  קחי את זה מאיגודים אחרים ולא מההסתדרות

ענבל חרמוני:  לא יקרה

קריאה: ההפרד ומשול הזה לא מקובל עלי

מיכל מרים וולדיגר: לא הפרד ומשול, אומרים ההפך

מיכל מרים וולדיגר:  תעשו איגום של כולכם ביחד

מיכל מרים וולדיגר:  היא לא אמרה הפרד ומשול

ענבל חרמוני: היא שולחת אותי הביתה לריב עם איגודים אחרים

ענבל חרמוני:  זה לא יקרה כי גם הם צריכים

תאיר ראבוחין: לגבי מפתחות התקינה שהתייחסו אליהם כאן

תאיר ראבוחין:  בהינתן המציאות שבה האיוש של התקנים הקיימים הוא לא מלא, באמת כמו שנאמר כאן, תקן נוסף שאפשר עכשיו לתת באמת יהיה קשה מאוד לגייס אותו, המשמעות הישירה של לייצר מפתחות תקינה היא לפגוע במטופלים שלא יוכלו לתת להם כרגע שירות

מיכל מרים וולדיגר: לא

מיכל מרים וולדיגר:  מפתח התקינה משליך על תקינה של מספר תיקים שכל עובד סוציאלי יקבל

מיכל מרים וולדיגר:  אם לצורך העניין אנחנו קובעים שכל עובד סוציאלי יקבל 60 תיקים ולא 160 תיקים, צריך יותר עובדים סוציאליים

מיכל מרים וולדיגר:  לכן אחד בא עם השני

מיכל מרים וולדיגר:       נותרה לנו דקה לסיום הדיון

מיכל מרים וולדיגר:  אנחנו נסיים עכשיו כי לא יהיה לכם זמן להשיב

יאיר פרץ: ביקשנו את זכות הדיבור בשם משרדי הממשלה ולדעתי היא חשובה לך

יאיר פרץ:  אני צריך חצי דקה

יאיר פרץ:  אני ראש אגף מעסיקים בשירות התעסוקה

יאיר פרץ:  אני לא בא מצד התקינה אלא מצד ההיצע

יאיר פרץ:  לא חסרים עובדים סוציאליים

יאיר פרץ:  נכון לאתמול, חשוב שתכירו את הנתונים האלה, בשירות התעסוקה יש כ-1,100 דורשי עבודה, עובדים סוציאליים שפוטרו מעבודתם ומקבלים קצבאות מהמדינה

מיכל מרים וולדיגר: פוטרו או התפטרו?     

יאיר פרץ: זכאים לקצבה

ענבל חרמוני: זה יכול להיות גם אחרי שלושה חודשים, אחרי תקופת הכשרה

יאיר פרץ: הם זכאים לקצבה מהמדינה

יאיר פרץ:  אנחנו כמדינה צריכים לקחת בחשבון שבסוף כאשר אנחנו לא מגדילים מצד אחד את התקינה, יש לנו הוצאות בגין תשלומי קצבאות בהיקפים של עשרות מיליוני שקלים כל חודש

יאיר פרץ:       דבר נוסף שחשוב לומר, אמירה אחת ואני מסכם את התייחסות שלנו

יאיר פרץ:  בסוף כשאני לוקח את הביקושים, יש לנו היצע לא מבוטל של עובדים סוציאליים בשירות התעסוקה שרשומים בשירות

יאיר פרץ:  יחד עם זאת יש לנו הזמנות, ביקושים ודרישות בודדות ממשרדי ממשלה

יאיר פרץ:  לעומת זאת מגופים פרטיים היחס הוא 85 אחוזים גופים פרטיים ו-15 אחוזים משרדי ממשלה

יאיר פרץ:  לכן ברור לנו שככל שנגדיל את התקינה, אין קושי להיענות ולאייש את התקנים

מיכל מרים וולדיגר: תודה

מיכל מרים וולדיגר:  אני רוצה לסכם

מיכל מרים וולדיגר:  אני פונה למשרד הבריאות, למשרד הרווחה, למשרד האוצר, למשרד הביטחון

מיכל מרים וולדיגר:  אנחנו נקים כאן דיון נוסף בנושא

מיכל מרים וולדיגר:  אני רוצה שתשקלו בחינת מפתחות תקינה

מיכל מרים וולדיגר:  זה אמור במיוחד למשרד הרווחה בו יש ועדה או הייתה ועדה שאני לא יודעת אם היא עדיין יושבת

מיכל מרים וולדיגר:  אני מבקשת כן לבדוק את הנושא הזה של מפתחות תקינה

מיכל מרים וולדיגר:  לדעתי זה העיקר של כל האירוע, שיהיו מפתחות תקינה

מיכל מרים וולדיגר:  כשאני מדברת על מפתחות תקינה, זה לא רק כמה עובדים סוציאליים בכל תחום, בוודאי בתחומים אקוטיים כמו בריאות הנפש, כמו קשישים, כמו ילדים בסיכון, אלא גם מספר תיקים שיכולה כל עובדת סוציאלית לטפל בהם, מה שמשליך על התקינה

מיכל מרים וולדיגר:  זה מאוד חשוב ואני מבקשת שתעשו על זה בחינה

מיכל מרים וולדיגר:      כן לבחון נושא של מענק, לפחות בתקופה הנוכחית

מיכל מרים וולדיגר:  נכון, אני לא אומרת עכשיו לפתוח את הסכמי השכר אבל כן לבדוק אולי מענק

מיכל מרים וולדיגר:  אנחנו מבינים את המצב בו אנחנו נמצאים כולנו ואת הצורך הגדול

מיכל מרים וולדיגר:  לא שמענו את נשות המילואימניקים אבל ברור לנו שיש כאן כל כך הרבה אוכלוסיות שהצטרפו למעגל ויזדקקו לעובדים סוציאליים, אם לא נזקקים כבר עתה

מיכל מרים וולדיגר:  לכן אני מבקשת לבדוק בחינה של מענק לתקופה הזאת וכן לבדוק את הנושא של הקדמת הפעימות

מיכל מרים וולדיגר:       אני חושבת שצריך גם לחשוב על רעיונות איך לאייש את התקנים

מיכל מרים וולדיגר:  אני חושבת שזאת לא רק משכורת

מיכל מרים וולדיגר:  אני מסכימה שמשכורת צריך להעלות אבל אני יודעת שזה גלגל כזה

מיכל מרים וולדיגר:  אנחנו נעלה בציבורי, צריך את זה בפרטי, מחר בפרטי יעלו ושוב אנחנו נגיע לאיזה גלגל כזה שלא נצא ממנו

מיכל מרים וולדיגר:  יש עוד אפשרויות

מיכל מרים וולדיגר:  דווקא לשירות הציבורי יש הרבה מאוד יתרונות בגודל, בעבודת צוות, ולכן לחשוב על עוד אספקטים נוספים איך להעביר ולדאוג לאיוש של התקנים הללו

מיכל מרים וולדיגר:  יש לנו 950 תקנים פנויים וזה פשוט זועק לשמיים

מיכל מרים וולדיגר:  אנחנו צריכים לא רק את ה-905 אלא צריכים עוד 905 חוץ מאלה שלא מאוישים

מיכל מרים וולדיגר:  לכן אנחנו צריכים לחשוב ואני פונה שוב אליכם משרדי הממשלה

מיכל מרים וולדיגר:      אנחנו נקבע דיון נוסף בנושא הזה

מיכל מרים וולדיגר:  עד אז תחשבו על פתרונות, איך אנחנו מוצאים את הדרך לאייש את אותם תקנים חסרים

מיכל מרים וולדיגר:      תודה רבה לכולכם

מיכל מרים וולדיגר:  ניפגש שנית בקרוב מאוד